[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.2.2007

COM(2007) 65 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ετήσια στρατηγική πολιτικής για το 2008

ΠΙΝΑΚΑΣ ΠΕΡΙΕΧΟΜΕΝΩΝ

1. Μία συνεπής πορεία 3

2. Μέρος I: Δράσεις προτεραιότητας το 2008 6

2.1. Διατομεακές προτεραιότητες 6

2.2. Ευημερία 8

2.3. Αλληλεγγύη 11

2.4. Ασφάλεια και ελευθερία 14

2.5. Η Ευρώπη ως παγκόσμιος εταίρος 16

2.6. Καλύτερη νομοθεσία – στην καρδιά της καθημερινής εργασίας της Επιτροπής 20

2.7. Βελτίωση της επικοινωνίας και επικοινωνιακές προτεραιότητες για το 2008 21

3. Μέρος II: Γενικό πλαίσιο για τους ανθρώπινους και οικονομικούς πόρους για το 2008 23

3.1. Ανθρώπινοι πόροι 23

3.1.1. Ενίσχυση σε σχέση με τη διεύρυνση 23

3.1.2. Συνεισφορά σε μια κεντρική δεξαμενή 23

3.1.3. Συμπληρωματικοί ανθρώπινοι πόροι που θα διατεθούν για τις τέσσερις πολιτικές προτεραιότητες 24

3.2. Μεταβολές στο επίπεδο της διάθεσης των οικονομικών πόρων 25

3.2.1. Δημοσιονομικές επιπτώσεις της προτεραιότητας “Ευημερία” 25

3.2.2. Δημοσιονομικές επιπτώσεις της προτεραιότητας “Αλληλεγγύη” 26

3.2.3. Δημοσιονομικές επιπτώσεις της προτεραιότητας “Ασφάλεια” 26

3.2.4. Δημοσιονομικές επιπτώσεις της προτεραιότητας “Εξωτερική προβολή” 27

3.2.5. Σύνθεση των αλλαγών ανά τομέα του δημοσιονομικού πλαισίου 29

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Ετήσια στρατηγική πολιτικής για το 2008

Μία συνεπής πορεία

Σήμερα, υπάρχει στην Ευρώπη ευρεία πολιτική συναίνεση σχετικά με τις δράσεις που πρέπει να αναληφθούν. Οι στρατηγικοί στόχοι που καθορίστηκαν στο ξεκίνημα της εντολής της Επιτροπής –ευημερία, αλληλεγγύη, ασφάλεια και ελευθερία, καθώς και η ενίσχυση του ρόλου της Ευρώπης στον κόσμο- αποτέλεσαν ένα συγκεκριμένο πλαίσιο για τις πολιτικές που πρέπει να εφαρμοστούν ώστε να ικανοποιηθούν οι προσδοκίες των πολιτών, σε τομείς όπου επιθυμούν να δουν την Ευρώπη να αναλαμβάνει δράση. Σχημάτισαν μια Ένωση ικανή να αντιμετωπίσει την πρόκληση της παγκοσμιοποίησης και να εξοπλίσει τους ευρωπαίους για το μέλλον. Η Επιτροπή ανανέωσε τη στρατηγική της Λισαβόνας ώστε να ενθαρρύνει την ανάπτυξη και την απασχόληση σε συνεργασία με τα κράτη μέλη. Κατάφερε επίσης να συμφωνήσουν τα κράτη μέλη για τις κοινές δράσεις που πρέπει να αναληφθούν σε ουσιώδεις τομείς όπως η ενέργεια, η έρευνα και η δημογραφική αλλαγή. Απέδειξε την ικανότητά της να δώσει συνέχεια στις δεσμεύσεις αυτές μέσω πρωτοβουλιών όπως η ενεργειακή πολιτική για την Ευρώπη, το ευρωπαϊκό ταμείο προσαρμογής στην παγκοσμιοποίησης και το Ευρωπαϊκό Ινστιτούτο Τεχνολογίας (ΕΙΤ) καθώς και με μέτρα που στηρίζουν τα κράτη μέλη ως προς τη διαχείριση των εξωτερικών συνόρων της ΕΕ και την αντιμετώπιση των μεταναστευτικών ρευμάτων. Συνεργάστηκε με τα κράτη μέλη και τα άλλα θεσμικά όργανα ώστε να προσφέρει πολιτική στήριξη και ανθρωπιστική βοήθεια στις χώρες που αντιμετωπίζουν κρίσιμες καταστάσεις σε ολόκληρο τον κόσμο.

Η Επιτροπή ενσωμάτωσε καλύτερα τις εσωτερικές και εξωτερικές πολιτικές έτσι ώστε να συμβάλλουν στην ενίσχυση της ανάπτυξης και της απασχόλησης στην Ένωση ενθαρρύνοντας, παράλληλα, την παγκόσμια ανάπτυξη. Εργάστηκε για την ολοκλήρωση της πέμπτης διεύρυνσης της Ευρωπαϊκής Ένωσης και για τη συνέχιση της διαδικασίας που έχει ξεκινήσει ώστε να αξιοποιήσει η Ένωση των 27 το δυναμικό της. Χάρη στις διαπραγματεύσεις με το Ευρωπαϊκό Κοινοβούλιο και το Συμβούλιο, η Επιτροπή συνέβαλε στην έγκριση ενός φιλόδοξου πολυετούς δημοσιονομικού πλαισίου για την περίοδο 2007-2013, καθώς και στην προετοιμασία νέων χρηματοδοτικών μέσων και προγραμμάτων ώστε να μετατραπεί αυτό το δημοσιονομικό πλαίσιο σε συγκεκριμένες δράσεις. Η Επιτροπή ανέλαβε ένα σημαντικό εγχείρημα για τη βελτίωση και την απλούστευση της κοινοτικής νομοθεσίας. Εντατικοποίησε τις προσπάθειες της για ένα διάλογο και προς τις δύο κατευθύνσεις με τους πολίτες σχετικά με τις στρατηγικές της επιλογές και το μέλλον της Ευρώπης.

Τα διάφορα αυτά επιτεύγματα δείχνουν ότι η Ευρωπαϊκή Ένωση προσπαθεί να υλοποιήσει την διττή στρατηγική που παρουσίασε η Ευρωπαϊκή Επιτροπή τον περασμένο Μάιο με την υποστήριξη του Ευρωπαϊκού Συμβουλίου και του Ευρωπαϊκού Κοινοβουλίου. Η ΕΕ προοδεύει σε πολυάριθμες φιλόδοξες πολιτικές, δείχνοντας στους πολίτες μας πόσο θεμελιώδης είναι η ευρωπαϊκή διάσταση για να πραγματοποιηθούν οι προσδοκίες τους στο σημερινό κόσμο. Ταυτόχρονα, η δυνατότητα της Ένωσης να δρα αποτελεσματικά στηρίζει την παράλληλη διαδικασία με στόχο να διευθετηθεί το θέμα του συντάγματος και το θεσμικό πρόβλημα – διευθέτηση που θα έχει ως αποτέλεσμα να καταστεί η Ευρώπη ακόμη πιο αποτελεσματική και δημοκρατική για το μέλλον.

Η παρούσα Ετήσια Στρατηγική Πολιτικής περιγράφει τις προτάσεις της Επιτροπής σχετικά με ουσιώδεις πρωτοβουλίες στις οποίες πρέπει να δοθεί ώθηση το 2008. Προτείνει, εξάλλου, μία κατανομή των ανθρώπινων πόρων ώστε να ενισχυθεί η δυνατότητα της Επιτροπής να πραγματοποιήσει τους στόχους της στους τομείς προτεραιότητας. Θα χρειαστούν συμπληρωματικές θέσεις εργασίας, λαμβανομένης υπόψη της αύξησης του φόρτου εργασίας λόγω της διεύρυνσης, ενώ ορισμένοι τομείς δράσης προτεραιότητας θα πρέπει να καλυφθούν αποκλειστικά από εσωτερικές αναδιατάξεις στην Επιτροπή.

Δεν υπάρχει αμφιβολία ότι το 2008 θα αποτελέσει σημαντικό έτος για τη συζήτηση σχετικά με το μέλλον της Ευρώπης: μια εποικοδομητική θεσμική διευθέτηση θα αποτελούσε μια θετική ένδειξη πριν τις προσεχείς ευρωεκλογές.

Κατά τα λοιπά, το 2008 θα είναι έτος παγίωσης και συνέχισης της εφαρμογής του υπάρχοντος κεκτημένου, καθώς και μεγαλύτερης προσοχής στην καλή εφαρμογή της κοινοτικής νομοθεσίας. Η Επιτροπή θα συνεχίσει το πρόγραμμα μεταρρυθμίσεων της ώστε να προσφέρει μια σύγχρονη, αποτελεσματική, υπεύθυνη και διαφανή διαχείριση, ικανή να επικοινωνεί και να οικοδομήσει την εμπιστοσύνη μεταξύ των ευρωπαίων πολιτών.

Η Επιτροπή θα συνεχίσει να επικεντρώνεται στην επίτευξη συγκεκριμένων αποτελεσμάτων στο πλαίσιο των καθορισμένων γενικών στρατηγικών στόχων. Η ανάπτυξη και η απασχόληση συνεχίζουν να αποτελούν μείζονα προτεραιότητα δράσης για την Ένωση, που στηρίζουν οι συμπληρωματικές προσπάθειες για την καταπολέμηση της κλιματικής αλλαγής και για την ικανοποίηση των σημερινών και μελλοντικών ενεργειακών αναγκών της Ένωσης. Η ανάπτυξη μιας κοινωνίας της γνώσης θα παραμείνει ακρογωνιαίος λίθος αυτής της στρατηγικής. Η τελευταία διεύρυνση της ΕΕ θα παγιωθεί περαιτέρω στο βαθμό που τα νέα κράτη μέλη θα προσχωρήσουν στο χώρο Σέγκεν και θα εγκρίνουν το ευρώ. Με την ευκαιρία της δεκάτης επετείου της υιοθέτησης του ευρώ, η Επιτροπή θα παρουσιάσει έναν απολογισμό της λειτουργίας της ΟΝΕ μέχρι σήμερα, καθώς και τα μέτρα που μπορούν να ληφθούν ώστε να αντιμετωπιστούν οι μελλοντικές προκλήσεις. Σε ότι αφορά τη διακυβέρνηση, η Επιτροπή σκοπεύει να συνεχίσει τις προσπάθειες της υπέρ του διαλόγου και της διαβούλευσης, για αποτελέσματα στο πλαίσιο του προγράμματος για καλύτερη νομοθεσία, και για μεγαλύτερη προσοχή στην καλή εφαρμογή της κοινοτικής νομοθεσίας.

Στο μεταξύ, όπως διευκρινίζεται στη συνέχεια, θα είναι απαραίτητες νέες πρωτοβουλίες σε ορισμένους τομείς δράσης. Από την έναρξη της εντολής της, η σημερινή Επιτροπή ξεκίνησε μια ευρεία σειρά διαβουλεύσεων και διαλόγου σχετικά με τις πολιτικές που πρέπει να ακολουθηθούν, όπως η επανεξέταση της ενιαίας αγοράς και η απογραφή της κοινωνικής πραγματικότητας. Στην πρώτη περίπτωση, πρέπει να διασφαλιστεί ότι η ενιαία αγορά συνεχίζει να τηρεί τις οικονομικές της υποσχέσεις και ότι επωφελούνται πράγματι οι πολίτες. Στη δεύτερη, θα πραγματοποιηθεί απογραφή της κοινοτικής κατάστασης στην ΕΕ, δίνοντας ιδιαίτερη βαρύτητα στις κοινωνικοδημογραφικές τάσεις και την πρόσβαση που διαθέτουν οι πολίτες σχετικά με τα δικαιώματα και τις ευκαιρίες, και θα γίνει συνεισφορά στην ενδιάμεση εξέταση της κοινωνικής ατζέντας. Τα αποτελέσματα αυτών των απογραφών θα αντικατοπτριστούν σε μια σειρά συγκεκριμένων πρωτοβουλιών. Στο σημερινό στάδιο, δεν είναι δυνατόν να διευκρινιστεί σε όλες τις περιπτώσεις, και, οριστικά, ποιος θα είναι ο ακριβής χαρακτήρας αυτών των πρωτοβουλιών, δεδομένου ότι οι προτάσεις θα πρέπει να λάβουν υπόψη τα αποτελέσματα της διαβούλευσης των ενδιαφερομένων μερών και των αξιολογήσεων του αντικτύπου της Επιτροπής.

Η Ευρωπαϊκή Επιτροπή θα εμβαθύνει επίσης τις προκαταρκτικές της εργασίες σχετικά με τη συνολική αναθεώρηση του προϋπολογισμού και θα αναλύσει τα αποτελέσματα της διαβούλευσης που άρχισε το 2007, προκειμένου να εκδώσει έγγραφο ανασκόπησης το 2008-09.

Για να αποδώσει το πρόγραμμα το 2008, η Επιτροπή δεσμεύεται να συνεργαστεί πραγματικά με τα υπόλοιπα ευρωπαϊκά θεσμικά όργανα. Ελπίζει να έχει εποικοδομητικό διάλογο και ανταλλαγή απόψεων με το Ευρωπαϊκό Κοινοβούλιο και το Συμβούλιο σχετικά με τον καθορισμό των προτεραιοτήτων για το 2008 και τον τρόπο με τον οποίο θα πρέπει να αντικατοπτριστούν στο νομοθετικό πρόγραμμα και το πρόγραμμα εργασίας της Επιτροπής, που πρέπει να εγκριθεί τον επόμενο Οκτώβριο, καθώς και στον προϋπολογισμό για το 2008.

Μέρος I: Δράσεις προτεραιότητας το 2008

Διατομεακές προτεραιότητες

Παραμένοντας σταθερά επικεντρωμένη στην υλοποίηση των στρατηγικών της στόχων, η Επιτροπή οφείλει να επαγρυπνά και να είναι έτοιμη να αντιδράσει δυναμικά στις νέες προκλήσεις. Μεταξύ των θεμάτων που κατέστησαν πρόσφατα πολιτικές προτεραιότητες για την ΕΕ λόγω της ίδιας της φύσης τους, ορισμένα αφορούν και τους τέσσερις στρατηγικούς στόχους και επηρεάζουν ουσιωδώς την πραγματοποίηση ορισμένων από αυτούς, ή και όλων. Τα καλύτερα σχετικά παραδείγματα είναι η ενέργεια και η αλλαγή του κλίματος, το πρόγραμμα της Λισαβόνας για την ανάπτυξη και την απασχόληση και η μετανάστευση. Για να αντιμετωπίσει τις προκλήσεις αυτές, η Επιτροπή προσπαθεί να αντιδράσει συνεκτικά και με ευελιξία, μεριμνώντας ώστε οι υπηρεσίες της να συνεργάζονται μεταξύ τους, καταρτίζοντας συνεπείς πολιτικές που υπερβαίνουν τα παραδοσιακά όρια και αξιοποιώντας πλήρως μία ευρεία σειρά χρηματοδοτικών και κανονιστικών μέσων. Τα διάφορα αυτά θέματα είναι επίσης διατομεακά με την έννοια ότι πρέπει να αποτελέσουν ταυτόχρονα αντικείμενο δράσεων στο πλαίσιο της ΕΕ και της συνολικής προσέγγισης που συμφωνήθηκε με τους εταίρους σε ολόκληρο τον κόσμο. Τέλος, είναι προφανές ότι δεν αφορούν μόνο το έτος 2008 και ότι οι προκλήσεις που πρέπει να αντιμετωπίσει σήμερα η Ευρώπη θα μπορέσουν να αντιμετωπιστούν μόνο μετά από επίπονες και συνεχείς προσπάθειες πολλών ετών.

Η αντιμετώπιση της κλιματικής αλλαγής συγκαταλέγεται πλέον στα σημαντικότερα ζητήματα και θα αποτελέσει αναπόσπαστο μέρος των προτεραιοτήτων της Επιτροπής για το 2008, ώστε να διασφαλιστεί διατηρήσιμη ευημερία για την Ευρώπη. Η διατηρήσιμη, ασφαλής και ανταγωνιστική ενέργεια στο σύνολο της Ένωσης, βάσει του κατάλληλου συνδυασμού ανανεώσιμων πηγών ενέργειας, αποτελεί θεμελιώδες στοιχείο για να διασφαλιστεί η διατηρησιμότητα της ανάπτυξης. Το 2008 θα αποτελέσει ζωτικό έτος για την εφαρμογή της σειράς μέτρων που αφορούν την ενέργεια και την κλιματική αλλαγή που ενέκρινε η Επιτροπή στις αρχές του 2007. Οι σημαντικότερες δράσεις που θα αναληφθούν στον τομέα αυτό πρέπει να περιλάβουν τις προκαταρκτικές εργασίες για τη δημιουργία ενός ευρωπαϊκού δικτύου φυσικού αερίου και ηλεκτρισμού, συμπληρωματικά μέτρα για την ενθάρρυνση της ενεργειακής αποτελεσματικότητας και της διατηρήσιμης ενέργειας, την αναθεώρηση του συστήματος των αποθεμάτων πετρελαίου της ΕΕ ώστε να βελτιωθεί η αλληλεγγύη μεταξύ των κρατών μελών στον ενεργειακό τομέα, πρωτοβουλίες στη συνέχεια του ευρωπαϊκού στρατηγικού σχεδίου για τις ενεργειακές τεχνολογίες και μέτρα με στόχο την τήρηση των κανόνων του ανταγωνισμού και της εσωτερικής αγοράς στον τομέα της ενέργειας. Η ΕΕ πρέπει να συνεχίσει να διαδραματίζει βασικό ρόλο στην αντιμετώπιση της κλιματικής αλλαγής και την προσαρμογή στις επιπτώσεις της. Η Επιτροπή θα προσπαθήσει να πετύχει νέες δεσμεύσεις από την πλευρά της Ένωσης και των βασικότερων φορέων σε παγκόσμια κλίμακα για τη μείωση των εκπομπών CO2 μετά το 2012, ημερομηνία κατά την οποία λήγει το πρωτόκολλο του Κιότο. Η ΕΕ θα πρέπει επίσης να χρησιμοποιήσει την ηγετική της θέση ώστε να ασκηθεί διεθνής πίεση για αλλαγή πολιτικής σε παγκόσμια κλίμακα. Ιδιαίτερη σημασία στο πλαίσιο αυτό θα έχει η "Global Climate Policy Alliance" στόχος της οποίας είναι να αναλάβουν δεσμεύσεις οι αναπτυσσόμενες χώρες σχετικά με την κλιματική αλλαγή, ώστε να αυξηθεί η συμμετοχή στο διεθνές σύστημα που θα εγκριθεί για τον τομέα μετά το 2012. Προκειμένου να συνδράμει την Ευρώπη να τηρήσει τις δεσμεύσεις της σχετικά με τους νέους στόχους για τις εκπομπές αερίων, η ΕΕ σκοπεύει να λάβει συμπληρωματικά μέτρα ώστε να ενθαρρύνει την ενεργειακή αποτελεσματικότητα και τις διατηρήσιμες μεθόδους παραγωγής ενέργειας.

Η ανανεωμένη στρατηγική της Λισαβόνας για την ανάπτυξη και την απασχόληση παραμένει ο κυριότερος φορέας για την προώθηση μιας περισσότερο ευημερούσας, περιβαλλοντικά υπεύθυνης και υπέρ της κοινωνικής ένταξης Ευρωπαϊκής Ένωσης, βάσει της συνεργασίας με τα κράτη μέλη. Μετά την εκλογίκευση και την ανανέωσή της το 2005, η στρατηγική αρχίζει να αποδίδει αποτελέσματα και συνέβαλε στη βελτίωση των οικονομικών αποτελεσμάτων στην ΕΕ. Η πρόκληση συνίσταται πλέον στην κεφαλαιοποίηση της σημερινής ευνοϊκής συγκυρίας ώστε να συνεχιστούν περαιτέρω μεταρρυθμίσεις. Στα τέλη του 2007, η Επιτροπή θα υποβάλει στρατηγική έκθεση για τον πρώτο κύκλο της στρατηγικής, πιθανόν ταυτόχρονα με την αναθεώρηση των ολοκληρωμένων κατευθυντηρίων γραμμών, ώστε να προχωρήσει ο εκσυγχρονισμός κατά την επόμενη δεκαετία. Το 2008 αναμένονται και τα πρώτα αποτελέσματα της συμπληρωματικής προσπάθειας που καταβλήθηκε για την εφαρμογή της στρατηγικής της Λισαβόνας σε περιφερειακό επίπεδο, μέσω των νέων εθνικών προγραμμάτων που θα εγκρίνουν όλα τα κράτη μέλη της ΕΕ το 2007, στο πλαίσιο της νέας ευρωπαϊκής πολιτικής για τη συνοχή και την περιφερειακή ανάπτυξη.

Η διαχείριση των μεταναστευτικών ρευμάτων προς την ΕΕ απαιτεί μια πολυδιάστατη προσέγγιση. Εφόσον γίνει σωστή διαχείριση της μετανάστευσης των εργαζομένων, μπορεί να συμβάλει θετικά στην ευημερία και την πολιτιστική ποικιλία της Ευρώπης. Το 2008, η Επιτροπή θα παρουσιάσει δύο νομοθετικές προτάσεις για τη μετανάστευση των εργαζομένων που θα αφορούν τους όρους εισόδου και διαμονής των εποχικών εργαζομένων και των αμειβόμενων ασκουμένων. Το δικαίωμα ασύλου στην ΕΕ αποτελεί μια έκφραση των ευρωπαϊκών αξιών για την αλληλεγγύη. Το 2008, η Επιτροπή θα προτείνει νέες δράσεις υπέρ μιας κοινής πολιτικής για τη μετανάστευση καθώς και μέτρα για τη δημιουργία ενός κοινού ευρωπαϊκού καθεστώτος ασύλου έως το 2010. Τέλος, η ΕΕ οφείλει να εμποδίσει την παράνομη μετανάστευση, να καταπολεμήσει την εμπορία ανθρώπων και να προστατεύσει τα εξωτερικά της σύνορα. Το 2008, θα ενισχυθεί περαιτέρω ο οργανισμός διαχείρισης εξωτερικών συνόρων ενώ θα ενισχυθούν τα κράτη μέλη προκειμένου να αντιμετωπίσουν την παράνομη μετανάστευση, χάρη σε ένα ευρωπαϊκό σύστημα παρακολούθησης. Η Επιτροπή σκοπεύει επίσης να εμβαθύνει την εξωτερική διάσταση μέσω ενός συνδυασμένου προγράμματος μετανάστευσης και ανάπτυξης, ιδιαίτερα με την Αφρική.

Ευημερία

Όπως προαναφέρθηκε, η αντιμετώπιση της κλιματικής αλλαγής και η προσαρμογή στις επιπτώσεις της, η ανάπτυξη μιας ενεργειακής πολιτικής για την Ευρώπη και η εφαρμογή της στρατηγικής της Λισαβόνας θα συμβάλουν καθοριστικά στην ευημερία της ΕΕ το 2008.

Οι οικονομικές και βιώσιμες σε περιβαλλοντικό επίπεδο μεταφορικές υπηρεσίες αποτελούν απαραίτητη προϋπόθεση για την πλήρη αξιοποίηση της εσωτερικής αγοράς. Προκειμένου να μειωθούν οι αρνητικές επιπτώσεις του τομέα των μεταφορών για το περιβάλλον, η Επιτροπή σκοπεύει να προτείνει ένα σχέδιο δράσης για τις αστικές μεταφορές, μία Λευκή Βίβλο για την προώθηση της ανταγωνιστικότητας και της αποτελεσματικότητας των θαλασσίων μεταφορών με τη βελτιωμένη ενσωμάτωση των θαλασσίων μεταφορών μικρών αποστάσεων στην αλυσίδα της επιμελητείας, και μια νομοθετική πρόταση για τον περιορισμό των εκπομπών οξειδίου του αζώτου από την αεροπλοΐα.

Η διά βίου μάθηση εξακολουθεί να αποτελεί θεμελιώδες στοιχείο της στρατηγικής της Λισαβόνας. Βρίσκεται στο επίκεντρο της ανταγωνιστικότητας και της απασχολησιμότητας αλλά προωθεί επίσης την προσωπική ανάπτυξη, την ενεργό συμμετοχή των πολιτών και την κοινωνική ένταξη.

Η τεχνολογική έρευνα και ανάπτυξη είναι ουσιώδης για την προώθηση της διατηρήσιμης ανάπτυξης και την καινοτομία και ώστε να διασφαλιστεί ότι η Ευρώπη θα παραμείνει ανταγωνιστική και θα ευημερεί και στο μέλλον. Το 7ο Ευρωπαϊκό Πρόγραμμα Πλαίσιο (FP7) διαδραματίζει πρωταρχικό ρόλο σχετικά με την ενίσχυση της ευρωπαϊκής έρευνας και την ενθάρρυνση της συνεργασίας μέσα στην Ένωση. Πρόκειται για ένα ζωτικό μέσο όσον αφορά την περαιτέρω ανάπτυξη του Ευρωπαϊκού Χώρου της Έρευνας (ERA), τον οποίο η Επιτροπή επιθυμεί να ενισχύσει περαιτέρω. Η δημιουργία ενός Ευρωπαϊκού Συμβουλίου Έρευνας (ERC) αποτελεί ένα κεντρικό στοιχείο του 7ου Προγράμματος Πλαισίου. Από το 2008, ένας εκτελεστικός οργανισμός θα συνδράμει το ERC, έτσι ώστε να μπορεί να διαδραματίσει πλήρως τον ρόλο του ως πανευρωπαϊκού οργανισμού χρηματοδότησης των δραστηριοτήτων έρευνας. Η διαχείριση άλλων τμημάτων του 7ου Προγράμματος Πλαισίου θα βελτιστοποιηθεί χάρη σε έναν άλλο εκτελεστικό οργανισμό. Κατά τη διάρκεια του έτους θα ξεκινήσουν προκαταρκτικές εργασίες ώστε το Ευρωπαϊκό Ινστιτούτο Τεχνολογίας (EIT) να καταστεί λειτουργικό το 2009. Το EIT θα συμβάλει στην κάλυψη της καθυστέρησης που παρατηρείται στον τομέα της καινοτομίας μεταξύ της Ευρωπαϊκής Ένωσης και των κυριότερων ανταγωνιστών της, με στρατηγικές δραστηριότητες έρευνας και εκπαίδευσης. Θα συνεχιστούν επίσης καθόλη τη διάρκεια του έτους διάφορες ευρωπαϊκές πρωτοβουλίες, ώστε να στηριχθούν σημαντικές πολιτικής όπως η στρατηγική της Λισαβόνας, καθώς και ουσιώδεις τομείς δράσης όπως η βιομηχανική ανταγωνιστικότητα, η ενέργεια, το περιβάλλον, η υγεία, η ναυτιλιακή πολιτική, η ασφάλεια και οι μεταφορές.

Βάσει των αποτελεσμάτων της επανεξέτασης της ενιαίας αγοράς, που θα γνωστοποιηθούν το 2007, η Επιτροπή σκοπεύει να παρουσιάσει νομοθετικές προτάσεις ώστε να επιτρέψει στους πολίτες και τις επιχειρήσεις, ιδίως τις μικρές και μεσαίες επιχειρήσεις (ΜΜΕ), να αξιοποιήσουν πλήρως την εσωτερική αγορά . Για παράδειγμα, οι σχετικές πρωτοβουλίες μπορούν να περιλαμβάνουν προτάσεις στους τομείς των χρηματοδοτικών υπηρεσιών ή των δικαιωμάτων διανοητικής ιδιοκτησίας. Ίσως χρειαστεί να ενισχυθεί ο έλεγχος της εφαρμογής της νομοθεσίας στον τομέα του ανταγωνισμού, δίνοντας ιδιαίτερη βαρύτητα στις περισσότερο ζημιογόνες αντιανταγωνιστικές πρακτικές και μορφές κρατικών ενισχύσεων, καθώς και στον τομέα της ελεύθερης κυκλοφορίας των κεφαλαίων. Θα παρουσιαστούν ειδικές προτάσεις σχετικά με τη δημιουργία μιας Κοινής Ενοποιημένης Φορολογικής Βάσης για τις Εταιρείες (ΚΕΒΦΕ) ενώ η εφαρμογή της στρατηγικής για το ευρωπαϊκό δίπλωμα ευρεσιτεχνίας θα αποτελέσει αντικείμενο στενής παρακολούθησης. Το 2008, η Επιτροπή θα παρουσιάσει επίσης νέες προτάσεις για τη βελτίωση της προστασίας των καταναλωτών και την ενίσχυση της εμπιστοσύνης τους. Οι πρωτοβουλίες στον τομέα αυτό μπορεί να περιλάβουν διατάξεις σχετικά με τα κυριότερα συμβατικά δικαιώματα και τις δυνατότητες προσφυγής των καταναλωτών, καθώς και να προβλέπουν την ενδεχόμενη επέκταση του πεδίου εφαρμογής των κοινοτικών κανόνων σε ότι αφορά την προστασία των καταναλωτών ώστε να καλύπτονται τα λογισμικά και τα δεδομένα (για παράδειγμα μουσικά ή κινηματογραφικά έργα) που αγοράζονται και "τηλεφορτώνονται" από το διαδίκτυο.

Ανάλογα με τα αποτελέσματα της διαβούλευσης για την Πράσινη Βίβλο και το σχέδιο δράσης του 2007, θα ξεκινήσουν διάφορες πρωτοβουλίες ώστε να δοθεί νέα ώθηση στην ναυτιλιακή πολιτική της ΕΕ και να ενθαρρυνθεί η απασχόληση και η παράκτια και θαλάσσια οικονομική ανάπτυξη κατά τρόπο οικολογικά βιώσιμο. Θα ληφθούν υπόψη διατομεακά θέματα που συνδέονται με τις άλλες πολιτικές, ιδίως της διεθνούς διακυβέρνησης στο θαλάσσιο τομέα, της θαλάσσιας έρευνας, της ανταγωνιστικότητας των ναυτιλιακών βιομηχανιών, της αλιείας και των υδατοκαλλιεργειών, της παρακολούθησης και της συγκέντρωσης δεδομένων, ενός κοινού θαλάσσιου χώρου της ΕΕ που θα αναπτυχθεί μέσω της πολιτικής για τις μεταφορές, της ασφάλειας (για παράδειγμα έλεγχος των θαλασσίων συνόρων –βλέπε δράσεις που αναφέρονται στο σημείο 2.4.) και του περιβάλλοντος όπως προβλέπεται στη στρατηγική της ΕΕ για τις θάλασσες.

Ευημερία: βασικές δράσεις που προβλέπονται για το 2008

Στρατηγική της Λισαβόνας για την ανάπτυξη και την απασχόληση

• Στρατηγική έκθεση και μέτρα παρακολούθησης του πρώτου κύκλου της ανανεωμένης στρατηγικής της Λισαβόνας

Ενέργεια και μεταφορές

• Εφαρμογή και παρακολούθηση της δέσμης μέτρων για την ενέργεια και την κλιματική αλλαγή

• Έναρξη των απαιτούμενων εργασιών για τη δημιουργία ενός ευρωπαϊκού δικτύου φυσικού αερίου και ηλεκτρισμού

• Πρωτοβουλίες, στη συνέχεια του ευρωπαϊκού στρατηγικού σχεδίου για τις ενεργειακές τεχνολογίες, ιδιαίτερα σε ότι αφορά τις ανανεώσιμες πηγές ενέργειας, τις διατηρήσιμες τεχνολογίες καύσης του άνθρακα και τη διαχείριση των πυρηνικών αποβλήτων

• Αναθεώρηση του συστήματος των αποθεμάτων πετρελαίου της ΕΕ

• Σχέδιο δράσης της ΕΕ για τις αστικές μεταφορές, ώστε να καταστεί ο τομέας των μεταφορών φιλικότερος προς το περιβάλλον

• Νομοθετική πρόταση για τον περιορισμό των εκπομπών οξειδίου του αζώτου (NOx) της αεροπλοΐας

• Νομοθετική πρόταση για τη μείωση των εκπομπών των πλοίων

• Λευκή Βίβλος για τον Κοινό Ευρωπαϊκό Θαλάσσιο Χώρο ώστε να ενθαρρυνθούν οι θαλάσσιες μεταφορές

• Ενίσχυση των αρμόδιων ευρωπαϊκών οργανισμών για την ασφάλεια των μεταφορών ώστε να συμπληρωθούν οι σχετικοί κανόνες

Συνολική προσέγγιση της μετανάστευσης

• Οδηγίες για τη μετανάστευση εργατικού δυναμικού, σχετικά με τις προϋποθέσεις εισόδου και διαμονής των εποχικών εργαζομένων και των αμειβομένων ασκουμένων

Εκπαίδευση, έρευνα και καινοτομία

• Δημιουργία εκτελεστικών οργανισμών ώστε να καταστεί το Ευρωπαϊκό Συμβούλιο της Έρευνας (ERC) πλήρως λειτουργικό και να βελτιστοποιηθεί η υλοποίηση των δραστηριοτήτων του 7ου Προγράμματος Πλαισίου

• Προκαταρκτικές δράσεις — σύσταση διοικητικού συμβουλίου και δημιουργία των πρώτων σειρών κοινοτήτων γνώσης και καινοτομίας (KICs) — ώστε να καταστεί λειτουργικό το Ευρωπαϊκό Ινστιτούτο Τεχνολογίας (EIT)

Ενιαία αγορά

• Νομοθετικές και άλλες προτάσεις μετά τα συμπεράσματα της επισκόπησης της ενιαίας αγοράς

• Παρακολούθηση της νέας στρατηγικής για τα διπλώματα ευρεσιτεχνίας της ΕΕ

• Πρόταση που θα επιτρέπει στις επιχειρήσεις να χρησιμοποιούν μια Κοινή Ενοποιημένη Φορολογική Βάση για τις Εταιρείες (ΚΕΦΒΕ) για το σύνολο των δραστηριοτήτων τους στην ΕΕ

Οικονομική και Νομισματική Ένωση

• Στρατηγική επισκόπηση της ΟΝΕ μετά από 10 έτη και προτάσεις για τη βελτίωση της λειτουργίας της

Ενίσχυση της εμπιστοσύνης και της προστασίας των καταναλωτών

• Νομοθετικές πρωτοβουλίες για την ενίσχυση της προστασίας των καταναλωτών, για παράδειγμα σε ότι αφορά τα συμβατικά δικαιώματα και τις δυνατότητες προσφυγής για τους καταναλωτές

Ναυτιλιακή πολιτική και παρακολούθηση

• Ανάπτυξη πρωτοβουλιών για την εφαρμογή της ναυτιλιακής πολιτικής της ΕΕ

Αλληλεγγύη

Όπως προαναφέρθηκε, η αντιμετώπιση της κλιματικής αλλαγής θα συνεχίσει να αποτελεί σημαντικό έργο για την ΕΕ το 2008, στο πλαίσιο πνεύματος αλληλεγγύης στην Ευρώπη αλλά και με τον υπόλοιπο κόσμο και για τις επόμενες γενιές.

Η εφαρμογή της νομοθεσίας σχετικά με την καταχώρηση, την αξιολόγηση και έγκριση χημικών ( REACH ) θα αποτελέσει ένα καθοριστικό τεστ σχετικά με τη δυνατότητα της Ευρώπης να αυξήσει την ανταγωνιστικότητα της ευρωπαϊκής βιομηχανίας βελτιώνοντας ταυτόχρονα την υγεία και το περιβάλλον των ευρωπαίων πολιτών.

Το 2008, η Κοινή Γεωργική Πολιτική (ΚΓΠ) θα αποτελέσει αντικείμενο ενός “τσεκ - απ” , με στόχο να καθοριστεί αν η μεταρρύθμιση του 2003 μπορεί να τελειοποιηθεί και να προετοιμάσει το έδαφος για τον μελλοντικό σχεδιασμό και τις προτεραιότητες της ΚΓΠ. Το 2008, θα είναι επίσης το πρώτο έτος εφαρμογής μιας ενιαίας κοινής οργάνωσης αγοράς , κάτι που θα αποτελέσει ένα σημαντικό βήμα όσον αφορά την απλούστευση καθώς και για την υλοποίηση της μεταρρύθμισης των τομέων του οίνου, των οπωρολαχανικών και του βαμβακιού. Σχετικά με την Κοινή Αλιευτική Πολιτική (ΚΑΠ), η Επιτροπή θα προχωρήσει σε σημαντική αναμόρφωση του ελεγκτικού πλαισίου ενόψει της ενίσχυσης της εφαρμογής της στο σύνολο της Ένωσης.

Βάσει των αποτελεσμάτων της απογραφής της κοινωνικής πραγματικότητας και της ενδιάμεσης εξέτασης της υλοποίησης της κοινωνικής ατζέντας, που θα παρουσιαστούν το 2007, η Επιτροπή θα προτείνει πρωτοβουλίες για την προώθηση της αλληλεγγύης και την πρόσβαση των πολιτών στα δικαιώματα και τις ευκαιρίες. Στο πλαίσιο της συνέχειας του Ευρωπαϊκού Έτους Ίσων Ευκαιριών για Όλους (2007), η Επιτροπή σκοπεύει να επεκτείνει και να ενισχύσει την πολιτική της για τις ίσες ευκαιρίες. Θα προτείνει ιδίως νέες πρωτοβουλίες για την πρόληψη και την καταπολέμηση των διακρίσεων εκτός της αγοράς εργασίας –είτε πρόκειται για διακρίσεις σχετικά με το φύλο, τη φυλή, την εθνική προέλευση, τη θρησκεία ή τις πεποιθήσεις, αναπηρία, ηλικία ή σεξουαλικό προσανατολισμό- και που θα επιτρέπουν καλύτερη συμφιλίωση της οικογενειακής και της επαγγελματικής ζωής. Οι προτάσεις σχετικά με την κοινωνική αλληλεγγύη θα περιλάβουν πιθανές παρεμβάσεις του Ευρωπαϊκού Ταμείου Προσαρμογής στην Παγκοσμιοποίηση , που δημιουργήθηκε ώστε να συμπληρωθούν οι προσπάθειες που καταβάλλουν τα κράτη μέλη για να συνδράμουν τους εργαζόμενους που απολύθηκαν μετά το άνοιγμα των αγορών να αναζητήσουν και να διατηρήσουν μια θέση απασχόλησης.

Η Επιτροπή θα παρουσιάσει νέες προτάσεις σχετικά με τα μέσα για τη διασφάλιση της ικανότητας προσαρμογής και την ευελιξία της ευρωπαϊκής αγοράς εργασίας διασφαλίζοντας παράλληλα υψηλό βαθμό κοινωνικής προστασίας ( “συνδυασμός ευελιξίας και ασφάλειας - flexicurity” ). Στη συνέχεια της στρατηγικής έκθεσης για το πρόγραμμα της Λισαβόνας, οι προτάσεις αυτές θα μπορούσαν να αντικατοπτριστούν στις αναθεωρημένες ολοκληρωμένες κατευθυντήριες γραμμές, και να δοθεί μεγαλύτερη βαρύτητα στην καταπολέμηση της ανεργίας των νέων και της αδήλωτης εργασίας.

Το 2008 θα αποτελέσει ζωτική χρονιά σε ότι αφορά την ευρωπαϊκή πολιτική για τη συνοχή , αφού θα είναι το πρώτο πλήρες έτος εφαρμογής των νέων επιχειρησιακών προγραμμάτων 2007-2013. Η Επιτροπή θα πραγματοποιήσει επίσης απογραφή των συγκεκριμένων αποτελεσμάτων που πέτυχε υπέρ των πολιτών στο πλαίσιο των προγραμμάτων της περιόδου 2000-2006.

Προκειμένου να προωθηθούν και να προστατευθούν τα θεμελιώδη δικαιώματα και η ευρωπαϊκή ιθαγένεια , η Επιτροπή θα προτείνει συμπληρωματικά μέτρα για την προξενική προστασία των πολιτών της ΕΕ που ταξιδεύουν εκτός της Ένωσης. Η προστασία των θεμελιωδών δικαιωμάτων θα δώσει ιδιαίτερη βαρύτητα στα δικαιώματα του παιδιού και θα στηριχθεί σε συγκεκριμένες προτάσεις με στόχο την καταπολέμηση της παιδικής φτώχιας. Η Επιτροπή θα προτείνει επίσης ένα νέο πρόγραμμα για την προστασία των παιδιών που χρησιμοποιούν το διαδίκτυο και τα νέα ΜΜΕ.

Με βάση την τρέχουσα πείρα σε ολόκληρη την ΕΕ στον τομέα της αντιμετώπισης των παράνομων ναρκωτικών ουσιών, η Επιτροπή σκοπεύει να παρουσιάσει επίσης ένα σχέδιο δράσης της ΕΕ για τα ναρκωτικά για την περίοδο 2009-2012.

Σε συνεργασία με τα κράτη μέλη, η Επιτροπή θα ξεκινήσει νέες πρωτοβουλίες για την προώθηση της πολυγλωσσίας , που αντιπροσωπεύει την πολιτισμική και γλωσσική ποικιλία της ΕΕ και συμβάλει στην ευημερία της. Στόχος των πρωτοβουλιών αυτών θα είναι να συνειδητοποιήσουν οι πολίτες τα πλεονεκτήματα από την εκμάθηση γλωσσών ως προς την ανταγωνιστικότητα, την επαγγελματική ένταξη και την κατανόηση μεταξύ των πολιτιστικών παραδόσεων. Τέλος, η Επιτροπή θα κηρύξει το 2008 ως Ευρωπαϊκό Έτος Διαπολιτισμικού Διαλόγου ώστε να στηρίξει την πολιτισμική και γλωσσική ποικιλία και να ενθαρρύνει την ενεργοποίηση του ευρωπαίου πολίτη.

Αλληλεγγύη: βασικές δράσεις που προβλέπονται για το 2008

Αλλαγή του κλίματος, περιβάλλον και συναφείς πρωτοβουλίες

• Δέσμευση πέρα από το 2012 υπέρ της μείωσης των εκπομπών CO2 στην ΕΕ σε βιώσιμο επίπεδο, ενόψει της διάσκεψης των Ηνωμένων Εθνών για την κλιματική αλλαγή που θα πραγματοποιηθεί το 2009

• Πρωτοβουλίες για την ενθάρρυνση της προσαρμογής στις περιβαλλοντικές προκλήσεις καθώς και την ενθάρρυνση διατηρήσιμης παραγωγής και κατανάλωσης

• Εφαρμογή της νομοθεσίας REACH και έναρξη λειτουργίας του Ευρωπαϊκού Οργανισμού Χημικών Ουσιών στο Ελσίνκι

• Ανακοίνωση σχετικά με την παγκόσμια παρακολούθηση για το περιβάλλον και την ασφάλεια (GMES)

Γεωργική και Αλιευτική πολιτική • Παρουσία του “τσεκ-απ” των μεταρρυθμίσεων της Κοινής Γεωργικής Πολιτικής (ΚΓΠ) οι οποίες πραγματοποιήθηκαν το 2003 και το 2004

• Εφαρμογή μιας ενιαίας κοινής οργάνωσης αγοράς στο γεωργικό τομέα

• Μείζων αναμόρφωση του ρυθμιστικού και ελεγκτικού πλαισίου σχετικά με την εφαρμογή της Κοινής Αλιευτικής πολιτικής (ΚΑΠ)

Κοινωνική αλληλεγγύη

• Εφαρμογή του Ευρωπαϊκού Κοινωνικού Ταμείου και του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ)

• Προτάσεις για τη διευκρίνηση της εφαρμογής του κοινοτικού δικαίου στις κοινωνικές υπηρεσίες, σε συνδυασμό, ενδεχομένως, με ποιοτικά κριτήρια στο επίπεδο της ΕΕ για τις κοινωνικές υπηρεσίες κοινής ωφέλειας, στο πλαίσιο της συνέχειας της Λευκής Βίβλου της Επιτροπής

• Πρωτοβουλίες για τον εκσυγχρονισμό του ευρωπαϊκού δικαίου της εργασίας, σε ότι αφορά το συνδυασμό ασφάλειας και ευελιξίας

Ίσες ευκαιρίες

• Πρωτοβουλίες για την καταπολέμηση των διακρίσεων εκτός της αγοράς εργασίας

• Πρωτοβουλία για τη συμφιλίωση της οικογενειακής και επαγγελματικής ζωής

Πολιτική για τη συνοχή

• Στρατηγικός απολογισμός των προγραμμάτων της πολιτικής για τη συνοχή που καλύπτουν την περίοδο 2000-2006

Ενίσχυση της ευρωπαϊκής ιθαγένειας και προστασία των θεμελιωδών δικαιωμάτων

• Προτάσεις για την προξενική προστασία των πολιτών της ΕΕ

• Προστασία των δικαιωμάτων του παιδιού μέσω του φόρουμ για τα δικαιώματα του παιδιού

• Ξεκίνημα ενός προγράμματος για την προστασία των παιδιών που χρησιμοποιούν το διαδίκτυο και τα νέα ΜΜΕ (2009-2013)

Δικαιοσύνη και εσωτερικές υποθέσεις

• Σχέδιο δράσης της ΕΕ κατά των ναρκωτικών (2009-2012)

• Σχέδιο σχετικά με την πολιτική για το άσυλο ενόψει της προετοιμασίας του δεύτερου σταδίου του κοινού ευρωπαϊκού καθεστώτος ασύλου

• Νομοθετική πρόταση στον τομέα των κληρονομιών και διαθηκών

• Ανακοίνωση σχετικά με τη δέσμευση τραπεζικών λογαριασμών

Διαπολιτισμικός διάλογος και πολυγλωσσία

• Στρατηγική για την ενθάρρυνση της πολυγλωσσίας σε συνεργασία με τα κράτη μέλη

• Δράσεις στο πλαίσιο του ευρωπαϊκού έτους διαπολιτισμικού διαλόγου

Ασφάλεια και ελευθερία

Η διασφάλιση της ελεύθερης κυκλοφορίας των προσώπων στη διευρυμένη Ευρωπαϊκή Ένωση αποτελεί βασικό στόχο για την ΕΕ. Η ολοκλήρωση του συστήματος πληροφοριών Σέγκεν δεύτερης γενιάς (SIS II) αναμένεται να διευκολύνει την είσοδο και άλλων κρατών μελών στο χώρο Σέγκεν από το 2008.

Το Πρόγραμμα της Χάγης (2005-2009) παραμένει το πλαίσιο αναφοράς για την ενίσχυση της συνεργασίας με στόχο την προώθηση της ελευθερίας, της ασφάλειας και της δικαιοσύνης στην ΕΕ. Θα αναληφθούν νέες δράσεις για την καταπολέμηση του οργανωμένου εγκλήματος και της τρομοκρατίας , ιδιαίτερα ώστε να εξασφαλιστεί η ανταλλαγή πληροφοριών μεταξύ υπηρεσιών καταστολής και να ληφθούν προληπτικά μέτρα κατά της ριζοσπαστικοποίησης.

Η Επιτροπή θα προτείνει και άλλα μέτρα ώστε να προωθήσει την ασφάλεια των πολιτών της ΕΕ και να προστατεύσει την υγεία τους, με στόχο ιδιαίτερα να αξιοποιήσει τη σημερινή συνεργασία για την προστασία του πολίτη και τις προσπάθειες που καταβάλλονται για την ανάπτυξη και την εφαρμογή των προτύπων της ΕΕ σχετικά με την ασφάλεια των τροφίμων, την υγεία και την ορθή μεταχείριση των ζώων, καθώς και την φυτοϋγειονομική προστασία . Οι τελωνειακοί έλεγχοι, ιδίως σε συνδυασμό με την αντιμετώπιση των παραποιημένων προϊόντων, θα ενισχυθούν ώστε να αυξηθεί η ασφάλεια και η προστασία των καταναλωτών. Επίσης, θα πραγματοποιηθεί επανεξέταση του κοινοτικού νομικού πλαισίου για τα φαρμακευτικά προϊόντα ώστε να διασφαλιστεί η ασφάλεια των φαρμάκων, η παροχή σαφών πληροφοριών για τους ασθενείς και η πρόσβαση σε ασφαλείς, οικονομικά συμφέρουσες και υψηλής ποιότητας υπηρεσίες υγείας και ιατροφαρμακευτικά προϊόντα .

Το 2008, η Επιτροπή θα δώσει ιδιαίτερη σημασία στην προστασία των ζωτικών υποδομών επικοινωνίας και πληροφόρησης και στην αντιμετώπιση των προκλήσεων που συνδέονται με την προστασία της ιδιωτικής ζωής και την ασφάλεια των νέων επικοινωνιακών δικτύων.

Ασφάλεια και ελευθερία: βασικές δράσεις που προβλέπονται για το 2008

Ελεύθερη κυκλοφορία και διαχείριση των εξωτερικών συνόρων της ΕΕ

• Εφαρμογή του συστήματος πληροφοριών Σέγκεν δεύτερης γενιάς (SIS II) για τη διευκόλυνση της εισόδου και άλλων κρατών μελών στο χώρο Σέγκεν

• Νέα μέτρα στον τομέα της διαχείρισης των εξωτερικών συνόρων της ΕΕ, με στόχο ιδίως την περαιτέρω ενίσχυση του οργανισμού για τα εξωτερικά σύνορα (FRONTEX), τη βελτίωση του δικτύου ελέγχου των θαλάσσιων συνόρων και την εγκαθίδρυση ενός ευρωπαϊκού συστήματος παρακολούθησης που θα συνδράμει τα κράτη μέλη στη διαχείριση των αυξανομένων ρευμάτων παράνομων μεταναστών

• Έναρξη του συστήματος πληροφοριών για τις θεωρήσεις (VIS) ενόψει μιας κοινής πολιτικής για τις θεωρήσεις

Καταπολέμηση του οργανωμένου εγκλήματος και της τρομοκρατίας

• Έναρξη λειτουργίας μιας κεντρικής βάσης δεδομένων για τα δακτυλικά αποτυπώματα

• Έναρξη μιας πολιτικής κατά της βίαιης ριζοσπαστικοποίησης

• Ενίσχυση της συνεργασίας μεταξύ των κρατών μελών μέσω της EUROJUST για την έρευνα και τη δίωξη σοβαρών υποθέσεων διασυνοριακής οργανωμένης εγκληματικότητας

Πολιτική προστασία

• Ενίσχυση του μηχανισμού πολιτικής προστασίας στην ΕΕ και κατάρτιση μιας ολοκληρωμένης στρατηγικής για την πρόληψη καταστροφών στην ΕΕ ή στις χώρες που συμμετέχουν στο μηχανισμό

Υγεία και ασφάλεια

• Σύσταση για την ασφάλεια των ασθενών και την ποιότητα των υπηρεσιών υγείας

• Έλεγχος της συμβατότητας με τα πρότυπα της ΕΕ για την ασφάλεια των τροφίμων, την υγεία και την ορθή μεταχείριση των ζώων και την φυτοϋγειονομική προστασία

• Κατάρτιση ενός νομικού πλαισίου για την αξιολόγηση των κινδύνων σχετικά με τα γενετικά τροποποιημένα τρόφιμα και τις ζωοτροφές από την Ευρωπαϊκή Αρχή για την Ασφάλεια των Τροφίμων (EFSA)

• Επανεξέταση του νομικού πλαισίου για τα φαρμακευτικά προϊόντα

• Εκσυγχρονισμός της νομοθεσίας σχετικά με τους ιατρικούς μηχανισμούς ώστε να αυξηθεί η ασφάλεια των χρηστών και των ασθενών, διασφαλίζοντας παράλληλα ένα σαφές ρυθμιστικό πλαίσιο

• Πρωτοβουλία για την τηλεϊατρική σχετικά με τη διαχείριση χρόνιων ασθενειών (κατ΄οίκον παρακολούθηση της υγείας)

• Ανάπτυξη υποδομών για την προετοιμασία σχετικά με κρίσεις στον τομέα της υγείας και της ασφάλειας Προστασία των ζωτικών υποδομών πληροφόρησης και ενίσχυση της εμπιστοσύνης των πολιτών

• Πρωτοβουλία σχετικά με την προστασία των ζωτικών υποδομών επικοινωνίας και πληροφόρησης

• Πρωτοβουλίες σχετικά με το σεβασμό της ιδιωτικής ζωής και της εμπιστοσύνης στην κοινωνία των πληροφοριών

Η Ευρώπη ως παγκόσμιος εταίρος

Η Ευρώπη πρέπει να συνεχίσει τις προσπάθειες της ώστε να εκφράζεται στη διεθνή σκηνή με μία ισχυρή και ενιαία φωνή, που να βασίζεται στις κοινές μας αξίες και τους κοινούς μας στόχους, πλήρως ευθυγραμμισμένη με τις εσωτερικές μας πολιτικές, και αξιοποιώντας όλα τα πλεονεκτήματα και τις πολιτικές που διαθέτει για την υπεράσπιση των συμφερόντων της Ένωσης. Τα συμφέροντα αυτά περιλαμβάνουν ειδικότερα την Κοινή Εξωτερική Πολιτική και Πολιτική Ασφάλειας (ΚΕΠΠΑ), και την Ευρωπαϊκή Πολιτική Ασφάλειας και Άμυνας (ΚΕΠΑΑ), την κοινή εμπορική πολιτική, την αναπτυξιακή πολιτική, την ανθρωπιστική βοήθεια και την εξωτερική διάσταση των εσωτερικών πολιτικών. Ταυτόχρονα, θα ενισχυθούν οι δεσμοί μεταξύ των εσωτερικών και εξωτερικών πολιτικών . Αυτό ισχύει ιδίως για την ανταγωνιστικότητα, λαμβανομένου υπόψη ότι συνεπείς και καλά συνδυασμένες εσωτερικές πολιτικές, σε συνδυασμό με μια αποτελεσματική εσωτερική αγορά μέσα στην ΕΕ, θα επηρεάσουν τη δυνατότητα των ευρωπαϊκών επιχειρήσεων να αντιμετωπίσουν τον ανταγωνισμό σε παγκόσμια κλίμακα. Ως προς τις θεμελιώδεις πολιτικές που αφορούν την κλιματική αλλαγή και τη βιοποικιλότητα, τις δημογραφικές εξελίξεις και τη μετανάστευση, την τρομοκρατία και το οργανωμένο έγκλημα, ή ακόμη την ενέργεια, δεν μπορούν να προσεγγιστούν παρά σε ένα παγκόσμιο πλαίσιο.

Οι διαπραγματεύσεις ένταξης θα συνεχιστούν βάσει της ανανεωμένης συμφωνίας για τη διεύρυνση και των ενισχυμένων διατάξεων που διέπουν τη διαδικασία προσχώρησης που συμφωνήθηκαν στο Ευρωπαϊκό Συμβούλιο του Δεκεμβρίου 2006. Η πρόοδος των δυτικών Βαλκανίων ενόψει της ένταξης στην Ευρωπαϊκή Ένωση εξαρτάται από την ρύθμιση του θέματος του μελλοντικού καθεστώτος του Κοσσυφοπεδίου. Μια θετική εξέλιξη έχει ιδιαίτερη σημασία για τη σημαντική βελτίωση της προόδου της Σερβίας στην πορεία της προς την ΕΕ.

Θα αναληφθούν σημαντικές πρωτοβουλίες και πάλι στο πλαίσιο των μειζόνων στόχων που είναι η ευρωπαϊκή πολιτική γειτονίας, η στρατηγική για την Αφρική, η ευρωπαϊκή κοινή αντίληψη για την ανάπτυξη και η ατζέντα για την εξωτερική ανταγωνιστικότητα της Ευρώπης σε παγκόσμιο επίπεδο.

Η ευρωπαϊκή πολιτική γειτονίας εγγράφεται στη συνέχεια της ετήσιας αξιολόγησης της προόδου που πραγματοποιήθηκε η οποία αναμένεται για τα τέλη του 2007. Θα δοθεί ιδιαίτερη σημασία στην εφαρμογή των τομεακών προγραμμάτων στον τομέα της μετανάστευσης, της εκπαίδευσης και της ενέργειας, καθώς και στη βελτίωση των εμπορικών σχέσεων και της οικονομικής ολοκλήρωσης και της διευκόλυνσης της κινητικότητας. Θα πρέπει επίσης να ενθαρρυνθεί η στενότερη περιφερειακή συνεργασία στην περιοχή της Μαύρης Θάλασσας.

Οι προσπάθειες για την ανάπτυξη στενότερων πολιτικών και οικονομικών σχέσεων με εταίρους από ολόκληρο τον κόσμο -μεταξύ των οποίων η Ρωσία, η Ουκρανία, η Ιαπωνία, η Κορέα, η Κίνα, η Ινδία, η Ένωση Κρατών της Νοτιοανατολικής Ασίας (ASEAN) και η Λατινική Αμερική- πρέπει να εντατικοποιηθούν. Η διατλαντική συνεργασία πρέπει να ενισχυθεί και να προσαρμόζεται συνεχώς στην εξέλιξη των κοινών προκλήσεων, έτσι ώστε να αντικατοπτρίζεται η ποιότητα των σχέσεων μεταξύ των λαών μας και η ευθύνη μας σε ότι αφορά τη συνεισφορά σε ένα διεθνές περιβάλλον προσανατολισμένο στην ειρήνη, την ασφάλεια, την ευημερία και τη βιώσιμη ανάπτυξη.

Η Ένωση εργάζεται σκληρά για να διασφαλίσει την επιτυχή ολοκλήρωση και εφαρμογή των παγκόσμιων εμπορικών διαπραγματεύσεων στο πλαίσιο του Προγράμματος της Ντόχα για την ανάπτυξη . Το συνολικό αυτό πλαίσιο θα συμπληρώσουν διμερείς διαπραγματεύσεις για τη σύναψη μιας νέας γενιάς συμφωνιών ελευθέρων ανταλλαγών με σημαντικές αναδυόμενες οικονομίες. Στο πλαίσιο του νέου σχεδίου δράσης υπέρ της εξωτερικής ανταγωνιστικότητας της Ευρώπης, η Ευρώπη θα δώσει ιδιαίτερη προσοχή στην επίτευξη συγκεκριμένων αποτελεσμάτων, δηλαδή τη βελτίωση της πρόσβασης στις αγορές, την αποτελεσματικότητα των μέσων εμπορικής προστασίας και την ενίσχυση της προστασίας των δικαιωμάτων διανοητικής ιδιοκτησίας.

Η ΕΕ θα ενισχύσει τις θεσμικές της σχέσεις με την Αφρική σε όλα τα επίπεδα και, ιδίως, την Αφρικανική Ένωση (ΑΕ). Η ΕΕ και η ΑΕ θα εκπονήσουν μία κοινή στρατηγική ΕΕ-Αφρικής που θα καθορίζει τις νέες προτεραιότητες των σχέσεων μεταξύ της ΕΕ και της Αφρικής και θα εφαρμοστεί στη συνέχεια της διάσκεψης ΕΕ-Αφρικής. Το 2008, θα αρχίσει η δραστηριότητα του 10ου Ευρωπαϊκού Ταμείου Ανάπτυξης (ΕΤΑ) –μείζονος πλαισίου για τη χρηματοδότηση της συνεργασίας μεταξύ της Ευρώπης και των χωρών της Αφρικής, της Καραϊβικής και του Ειρηνικού (ΑΚΕ). Έτσι, θα διατεθεί ποσό 22,7 δισεκατομμυρίων ευρώ στο πλαίσιο του ΕΤΑ για την περίοδο 2008-2013. Θα ενθαρρυνθούν επίσης συνέργειες, στο μέτρο του δυνατού, με τις Συμφωνίες Οικονομικής Εταιρικής Σχέσης (ΣΟΕΣ) η υλοποίηση των οποίων θα ξεκινήσει το 2008 και που αποτελούν ένα ουσιώδες στοιχείο για την περιφερειακή ολοκλήρωση των χωρών ΑΚΕ και την ανάπτυξή τους γενικότερα.

Πρέπει να συνεχιστούν οι προσπάθειες σταθεροποίησης και ανασυγκρότησης στη Μέση Ανατολή και τη Νότια Ασία ώστε να ενισχυθούν οι δυνατότητες της Ένωσης όσον αφορά την πρόληψη των συγκρούσεων, την αντίδραση σε περίπτωση κρίσης και την παγίωση της ειρήνης. Η Επιτροπή σκοπεύει να συνεχίσει την ενίσχυση και την παγίωση της δυνατότητας αντίδρασης της Ένωσης στις καταστροφές και τις κρίσεις με τη συντονισμένη χρήση του συνόλου των μέσων που διαθέτει, ιδίως της επείγουσας και της ανθρωπιστικής βοήθειας. Η παρακολούθηση των εκλογικών διαδικασιών και η αποτελεσματική εφαρμογή των προγραμμάτων σχετικά με τα ανθρώπινα δικαιώματα και τον εκδημοκρατισμό θα συμβάλλουν ουσιωδώς στην προώθηση των θεμελιωδών μας αξιών εκτός Ευρωπαϊκής Ένωσης.

Η ΕΕ πρέπει να συνεχίζει να στηρίζει τη συνοχή, την αποτελεσματικότητα και την προβολή της εξωτερικής της δράσης . Η Επιτροπή σκοπεύει να συνεχίσει την ανάπτυξη μιας πολιτικής και διπλωματικής παράδοσης στο πλαίσιο των εξωτερικών της σχέσεων.

Η Ευρώπη ως παγκόσμιος εταίρος: βασικές δράσεις που προβλέπονται για το 2008

Διεύρυνση

• Συνέχιση των διαπραγματεύσεων προσχώρησης με την Κροατία και την Τουρκία βάσει της ανανεωμένης συμφωνίας για τη διεύρυνση της Ένωσης

• Διαχείριση των επιπτώσεων σχετικά με τη ρύθμιση του θέματος του μελλοντικού καθεστώτος του Κοσσυφοπεδίου και της επίδρασής του στις σχέσεις με τις χώρες της περιοχής

• Υλοποίηση του υπάρχοντος δικτύου συμφωνιών σταθεροποίησης και σύνδεσης και αξιολόγηση της διαδικασίας σταθεροποίησης και σύνδεσης με τη Σερβία

Ευρωπαϊκή πολιτική γειτονίας και Ρωσία

• Σημαντική πρόοδος ενόψει της σύναψης νέας συμφωνίας με τη Ρωσία ή εφαρμογή μιας τέτοιας συμφωνίας

• Σημαντική πρόοδος ενόψει της σύναψης ενισχυμένης συμφωνίας με την Ουκρανία

• Έναρξη διαπραγματεύσεων ενόψει συμφωνιών που θα αντικαταστήσουν τις σημερινές συμφωνίες εταιρικής σχέσης και συνεργασίας με την Αρμενία, το Αζερμπαϊτζάν, τη Γεωργία και τη Μολδαβία

• Εντατικοποίηση των σχέσεων με την Αλγερία, τη Λευκορωσία, τη Λιβύη και τη Συρία, ανάλογα με την εξέλιξη της πολιτικής κατάστασης

• Συνέχιση της συνδρομής της Ευρωπαϊκής Ένωσης στην ειρηνευτική διαδικασία στη Μέση Ανατολή και της στήριξης της παλαιστινιακής αρχής

Υπόλοιπος κόσμος

• Ολοκλήρωση και εφαρμογή του Γύρου της Ντόχα για την ανάπτυξη

• Παρακολούθηση των αποτελεσμάτων της διάσκεψης ΕΕ-ΕΑ του 2007

• Έναρξη των συμφωνιών οικονομικής εταιρικής σχέσης (ΣΟΕΣ) και του 10ου Ευρωπαϊκού Ταμείου Ανάπτυξης (ΕΤΑ)

• Ενίσχυση της συνεργασίας με τις ΑΚΕ και άλλες αναπτυσσόμενες χώρες, ιδίως σε τομείς όπως η ενέργεια και η μετανάστευση, σύμφωνα με το σχέδιο δράσης της ΕΕ και την κλιματική αλλαγή στο πλαίσιο της συνεργασίας για την ανάπτυξη και της συνολικής προσέγγισης του θέματος της μετανάστευσης

• Παρακολούθηση των αποτελεσμάτων της διάσκεψης ΕΕ-ΗΠΑ του 2007 και ενίσχυση των πολιτικών, οικονομικών και εμπορικών σχέσεων

• Πρόοδος ή ολοκλήρωση των διαπραγματεύσεων ενόψει συμφωνιών με άλλους στρατηγικούς εταίρους της ΕΕ όπως η Κίνα και η Ινδία, και άλλους εταίρους της Ασίας (ASEAN, Νότια Κορέα) και της Λατινικής Αμερικής (κοινότητα των Άνδεων, Κεντρική Αμερική)

• Επανεξέταση των σχέσεων με τη Βραζιλία, λαμβανομένης υπόψη της σύναψης συμφωνίας συνεργασίας και συμφωνίας ελεύθερων ανταλλαγών με τη MERCOSUR και της σύναψης/εφαρμογής συμφωνιών συνεργασίας με την κοινότητα των Άνδεων και την κοινότητα της Κεντρικής Αμερικής)

• Ενίσχυση της συνεργασίας με τις κυριότερες χώρες παραγωγούς, καταναλωτές και διαμετακόμισης, ιδίως σε ότι αφορά την προώθηση της διατηρήσιμης ενέργειας και την ενεργειακή αποτελεσματικότητα

• Συνέχιση της συμμετοχής της ΕΕ στο Αφγανιστάν και της συμβολής της στη σταθερότητα στον Κόλπο, δίνοντας ιδιαίτερη έμφαση στο Ιράν και στο Ιράκ

Καλύτερη νομοθεσία – στην καρδιά της καθημερινής εργασίας της Επιτροπής

Η απλούστευση και η βελτίωση του κανονιστικού περιβάλλοντος για τις επιχειρήσεις και τους πολίτες της ΕΕ αποτελούν μείζονα προτεραιότητα της Επιτροπής από την αρχή της εντολής της. Το 2006, η Επιτροπή προέβη σε στρατηγική επισκόπηση του προγράμματος "καλύτερη νομοθεσία". Το έτος 2007 θα βελτιωθεί το σύστημα αξιολόγησης των επιπτώσεων, θα ξεκινήσει ένα πρόγραμμα δράσης για την κατάργηση των μη απαραίτητων διοικητικών επιβαρύνσεων που απορρέουν από τη νομοθεσία τόσο στο επίπεδο της ΕΕ όσο και στο επίπεδο των κρατών μελών, και θα εφαρμοστεί το ενημερωμένο πρόγραμμα απλούστευσης. Η υλοποίηση των διαφόρων αυτών δράσεων θα αποτελέσει τον κεντρικό στόχο για το 2008.

Τα αποτελέσματα της εξωτερικής αξιολόγησης του συστήματος αξιολόγησης των επιπτώσεων της Επιτροπής –που αναμένονται για το Μάρτιο του 2007- όπως και τα διδάγματα από τις δραστηριότητες της Επιτροπής Εκτίμησης του Αντικτύπου (ΕΕΑ), θα επιτρέψουν στην Επιτροπή να καθορίσει που θα πρέπει να βελτιωθούν οι εσωτερικές κατευθυντήριες γραμμές για την ανάλυση αντικτύπου καθώς και η σχετική αναγκαιότητα στήριξης. Το 2008, το Ευρωπαϊκό Κοινοβούλιο, το Συμβούλιο και η Επιτροπή θα πρέπει επίσης να προβούν σε επισκόπηση της εφαρμογής της "κοινής προσέγγισης για την αξιολόγηση του αντικτύπου" που εγκρίθηκε στα μέσα του 2006. Το εγχείρημα που αφορά τη μέτρηση του διοικητικού κόστους το οποίο αναφερόταν στο πρόγραμμα δράσης που εγκρίθηκε τον Ιανουάριο του 2007 θα ολοκληρωθεί το Νοέμβριο του 2008. Σε συνεργασία με τα κράτη μέλη, η Επιτροπή σκοπεύει να συνεχίσει να καταβάλει σημαντικές προσπάθειες ώστε να πετύχει σημαντικές και ελέγξιμες μειώσεις του διοικητικού κόστους που επιβαρύνει τις επιχειρήσεις της ΕΕ .

Η εφαρμογή των πρωτοβουλιών που εκτίθενται στο πολυετές πρόγραμμα απλούστευσης θα συνεχιστεί το 2008 και θα καταλήξει σταδιακά σε έναν αυξανόμενο αριθμό προτάσεων στον τομέα, ώστε να μειωθούν οι διοικητικές επιβαρύνσεις. Το 2008, αναμένεται επίσης να σημάνει τη συμπλήρωση του προγράμματος της Επιτροπής για την κωδικοποίηση του μεγαλύτερου μέρους της υφιστάμενης νομοθεσίας σε όλες τις επίσημες γλώσσες της Ένωσης.

Η καλύτερη τήρηση του κοινοτικού δικαίου, ιδίως ενθαρρύνοντας το βελτιωμένο διάλογο με τα κράτη μέλη ώστε να διασφαλιστεί η έγκαιρη εφαρμογή καθώς και η αποτελεσματική και δίκαιη εφαρμογή των διατάξεων, θα παραμείνει προτεραιότητα της Επιτροπής το 2008 και θα εγγραφεί στη συνέχεια μιας ανακοίνωσης για την εφαρμογή του κοινοτικού δικαίου που θα εγκριθεί το 2007.

Βελτίωση της επικοινωνίας και επικοινωνιακές προτεραιότητες για το 2008

Η επικοινωνία με τους πολίτες για τα ευρωπαϊκά θέματα παραμένει ζωτικό έργο για την Ευρωπαϊκή Επιτροπή το 2008. Οι υπηρεσίες που είναι εγκατεστημένες στις· Βρυξέλλες καθώς και οι αντιπροσωπείες και τα γραφεία της Επιτροπής σε τρίτες χώρες θα συνεχίσουν να εργάζονται προς την κατεύθυνση αυτή.

Οι κυριότερες προτεραιότητες στον τομέα της επικοινωνίας για το 2008 θα πρέπει να λάβουν υπόψη τις πολιτικές προτεραιότητες που καθορίστηκαν στην ετήσια στρατηγική πολιτικής καθώς και τα αποτελέσματα των ερευνών σχετικά με τα ενδιαφέροντα των πολιτών και την πρόσφατα κτηθείσα πείρα σχετικά με την αποτελεσματική επικοινωνία.

Οι πρόσφατες μελέτες δείχνουν ότι οι κυριότερες ανησυχίες των πολιτών της ΕΕ αφορούν την κοινωνική διάσταση της ΕΕ στο πλαίσιο της παγκοσμιοποίησης (ιδίως την απασχόληση και το φόβο της ανεργίας) και τη μετανάστευση . Εκδηλώνεται αυξανόμενο ενδιαφέρον για την ενέργεια και την κλιματική αλλαγή . Προφανώς, οι προκλήσεις όπως η παγκοσμιοποίηση και η διατηρήσιμη ανάπτυξη στις τρεις συνιστώσες τους (οικονομική, κοινωνική και περιβαλλοντική) θα πρέπει να ενσωματωθούν σε οποιαδήποτε επικοινωνιακή προτεραιότητα.

Η πείρα δείχνει ότι η επιτυχία μιας επικοινωνιακής στρατηγικής βασίζεται στους ακόλουθους ουσιώδεις παράγοντες:

- Επιλογή συγκεκριμένων θεμάτων με τα οποία μπορεί ευκολότερα να ταυτιστεί ο πολίτης. Τα ευρωπαϊκά θεσμικά όργανα πρέπει να διαδραματίσουν σαφή ρόλο στους τομείς όπου επικοινωνούν.

- Η επικοινωνία πρέπει να είναι “τοπική” και το μήνυμα να προσαρμόζεται για τα διάφορα ακροατήρια, τους διάφορους τομείς ή τις διάφορες χώρες.

- Ο καλός σχεδιασμός και ο συντονισμός έχουν ιδιαίτερη σημασία.

Βάσει των παραπάνω, και των πολιτικών προτεραιοτήτων που καθορίζονται στην ετήσια στρατηγική πολιτικής 2008, η Επιτροπή πρέπει να επικεντρώσει τις προσπάθειες της στις ακόλουθες επικοινωνιακές προτεραιότητες:

Σχεδιαζόμενες επικοινωνιακές προτεραιότητες για το 2008

• Αναθεώρηση του προϋπολογισμού

• Επισκόπηση της ενιαίας αγοράς

• Απογραφή της κοινωνικής πραγματικότητας

• Μετανάστευση

• Θεσμική συμφωνία

• Ενέργεια και κλιματική αλλαγή

• Ρόλος της ΕΕ στον κόσμο

Ταυτόχρονα με την επικέντρωση των προσπαθειών και των πόρων στις βασικές προτεραιότητες, η Επιτροπή θα συνεχίσει και θα ενισχύσει τις προσπάθειες της για καλύτερη επικοινωνία στην Ευρώπη σε όλους τους πολιτικούς τομείς.

Μέρος II: Γενικό πλαίσιο για τους ανθρώπινους και οικονομικούς πόρους για το 2008

Ανθρώπινοι πόροι

Ενίσχυση σε σχέση με τη διεύρυνση

Βάσει της αξιολόγησης της Επιτροπής, η δημοσιονομική αρχή επιβεβαίωσε την ανάγκη για 3.960 πρόσθετους ανθρώπινους πόρους μεταξύ του 2003 και του 2008 ώστε να μπορέσει η Επιτροπή να επεκτείνει την εργασία της στα νέα κράτη μέλη και να εκπληρώσει τις θεσμικές της υποχρεώσεις. Το 2008, η Επιτροπή θα ζητήσει την πρόσληψη του εναπομένοντος συμπληρωματικού προσωπικού, δηλαδή 640 υπαλλήλων ώστε να φθάσει την "ταχύτητα πλεύσης της". Σύμφωνα με την ανακοίνωσή της για τις επιπτώσεις της προσχώρησης της Βουλγαρίας και της Ρουμανίας σχετικά με τις ανάγκες της σε ανθρώπινους πόρους, που εκτιμώνται σε 850 νέους υπαλλήλους για την περίοδο 2006-2009, η Επιτροπή ζήτησε τη δημιουργία 250 νέων θέσεων το 2008. Για το 2008 πάντα, η Επιτροπή ζήτησε την πρόσληψη 890 συμπληρωματικών υπαλλήλων ώστε να αντιμετωπίσει την επέκταση των εργασιών της μετά τη διεύρυνση και να συνεχίσει να εργάζεται για τις τέσσερις στρατηγικές της προτεραιότητες, εφόσον συνδέονται με τη διευρυμένη Ένωση. Κατά τη διάρκεια του έτους, θα παρακολουθήσει εκ του σύνεγγυς τις προσλήψεις των υπηκόων των άλλων κρατών μελών ώστε να διασφαλίσει ότι οι υπηρεσίες της θα επιτύχουν τους στόχους πρόσληψης που καθόρισε η Επιτροπή για τους υπηκόους ΕΕ-12. Οι τελικές προσλήψεις για το 2008 θα αξιολογηθούν εξάλλου βάσει της ικανότητας των εν λόγω υπηρεσιών να επιτύχουν τους στόχους αυτούς το 2007.

Συνεισφορά σε μια κεντρική δεξαμενή

Πέρα από τις νέες αυτές θέσεις, η Επιτροπή θα αναδιατάξει ενεργητικά το προσωπικό ώστε, ανεξάρτητα από τη διεύρυνση να πραγματοποιήσει τις πρωτοβουλίες προτεραιότητας. Μεταξύ των προτεραιοτήτων αυτών, η Επιτροπή σκοπεύει να ανοίξει και να αναβαθμίσει αντιπροσωπείες και να ενισχύσει το υπάρχον δίκτυο. Θα δοθεί επίσης η οφειλόμενη σημασία στον έλεγχο και τις σχετικές εργασίες στον τομέα της έρευνας. Ο εντοπισμός αρνητικών προτεραιοτήτων και η δυνατότητα εσωτερικών αναδιατάξεων αποτέλεσαν θεμελιώδες στοιχείο για την αξιολόγηση κάθε αιτήματος από τις υπηρεσίες για τους νέους πόρους. Η Επιτροπή δίνει επίσης ιδιαίτερη σημασία στην αναδιάταξη μεταξύ υπηρεσιών και θα επιτύχει το στόχο αυτό, όπως και τα προηγούμενα έτη, δημιουργώντας μια κεντρική δεξαμενή αναδιάταξης, η οποία θα τροφοδοτείται γενικά από το σύνολο του προσωπικού και θα αντιστοιχεί στο 1% του. Οι εξοικονομήσεις σε ανθρώπινους πόρους που απορρέουν από την εξωτερίκευση (εκτελεστικοί οργανισμοί) θα επαναπροσανατολιστούν βάσει των προτεραιοτήτων. Οι πόροι αυτοί θα κατευθυνθούν στις προτεραιότητες που καθορίζονται στην παρούσα ανακοίνωση και από τη δημοσιονομική αρχή. Όπως και πέρυσι, η Επιτροπή θα ανοίξει θέσεις εργασίας σε βραχυπρόθεσμη βάση για προσωρινά καθήκοντα, που αναμένεται να συμβάλλουν σε ένα πιο ευέλικτο και δυναμικό καθεστώς προσλήψεων για τα επόμενα έτη.

Συμπληρωματικοί ανθρώπινοι πόροι που θα διατεθούν για τις τέσσερις πολιτικές προτεραιότητες

Ο παρακάτω πίνακας συνοψίζει τους ανθρώπινους πόρους που αναμένεται να χρειαστούν για το ξεκίνημα νέων δραστηριοτήτων ή την ενίσχυση τρεχουσών, ανά προτεραιότητα και σύμφωνα με την πηγή.

Πίνακας 1 – Διάθεση ανθρώπινων πόρων στις προτεραιότητες της ετήσιας στρατηγικής πολιτικής 2008

Προτεραιότητες ΕΣΠ το 2008 | Νέοι πόροι σε σχέση με τη διεύρυνση | Αναδιάταξη μεταξύ τμημάτων | Αναδιάταξη στο εσωτερικό τμημάτων | Συνολικοί διαθέσιμοι πόροι για τις προτεραιότητες |

1. Ευημερία | 123 | 46 | 53 | 222 |

2. Αλληλεγγύη | 125 | 20 | 79 | 224 |

3. Ασφάλεια | 100 | 27 | 12 | 139 |

4. Εξωτερική προβολή | 77 | 109 | 27 | 213 |

Επέκταση υφισταμένων δραστηριοτήτων σε μια διευρυμένη Ένωση (περιλαμβανομένης της σταδιακής διακοπής προενταξιακών δραστηριοτήτων) ή άλλες διακυμάνσεις του φόρτου εργασίας | 465 | 85 | 107 | 657 |

ΣΥΝΟΛΟ | 890 | 287 | 278 | 1 455 |

Η διάθεση ανά τομέα πολιτικής των νέων πόρων που συνδέονται με τη διεύρυνση, περιλαμβανομένης και της κατανομής μεταξύ των θέσεων εργασίας που εγγράφονται στον πίνακα προσωπικού και του εξωτερικού προσωπικού, θα ολοκληρωθεί κατά την κατάρτιση του προσχεδίου προϋπολογισμού για το 2008. Εξάλλου, όπως πρότεινε το Ευρωπαϊκό Κοινοβούλιο, η Επιτροπή ξεκίνησε μεσοπρόθεσμη αξιολόγηση των ανθρώπινων πόρων της. Ενώ η παρούσα ετήσια στρατηγική πολιτικής για το 2008 επικεντρώνεται κυρίως στις συνολικές ανάγκες που συνδέονται με τη διεύρυνση και τις απαραίτητες αναδιατάξεις ώστε να αντιμετωπιστούν οι πολιτικές αλλαγές από το 2007 ως το 2008, η μεσοπρόθεσμη αξιολόγηση θα πρέπει να καθορίσει τις μελλοντικές προοπτικές αλλά μπορεί να έχει επίσης επιπτώσεις στην τελική διάθεση των πόρων για το 2008. Συνεπώς, ορισμένες από τις θέσεις για το 2008 θα διατεθούν στις υπηρεσίες μόνο μετά τα αποτελέσματα αυτής της αξιολόγησης.

Μεταβολές στο επίπεδο της διάθεσης των οικονομικών πόρων

Η ΕΣΠ 2008 είναι η δεύτερη βάσει του δημοσιονομικού πλαισίου 2007-2013. Οι περισσότερες από τις συνολικές πράξεις που συνδέονται με το νέο πρόγραμμα εγκρίθηκαν πρόσφατα και, όπου ήταν απαραίτητο (Μάιος 2006), ο δημοσιονομικός προγραμματισμός προσαρμόστηκε (Ιανουάριος 2007) ώστε να αντικατοπτρίζει τις εγκριθείσες νομικές βάσεις. Σε ορισμένες περιπτώσεις, εκκρεμεί ακόμη η τελική έγκριση, και το γεγονός αυτό μπορεί να επηρεάσει την εικόνα των δαπανών. Συνεπώς, για το 2008, μπορεί να επικεντρωθούν στην αρχή της περιόδου ορισμένες πρωτοβουλίες χωρίς να επηρεαστούν τα διαθέσιμα περιθώρια στο πλαίσιο των τομέων του προϋπολογισμού μεταθέτοντας προς το τέλος της περιόδου, τα προγράμματα η έναρξη των οποίων προσαρμόστηκε ώστε να ληφθεί υπόψη, ιδίως, η καθυστερημένη έγκριση των αντίστοιχων νομικών βάσεων. Οι αλλαγές στη διάθεση των δημοσιονομικών πόρων που παρατίθενται στη συνέχεια αντικατοπτρίζουν τις προτεραιότητες του 2008.

Πίνακας 2 – Αλλαγές στους δημοσιονομικούς πόρους προκειμένου να αντικατοπτριστούν οι προτεραιότητες για το 2008 σε σύγκριση με τον δημοσιονομικό προγραμματισμό 2008-2013 (Προσωρινά στοιχεία) |

Ενδεικτικές αλλαγές στους δημοσιονομικούς πόρους |

Προτεραιότητες και τομείς πολιτικής | Πιστώσεις ανάληψης υποχρεώσεων (σε εκατομμύρια ευρώ) |

2008 | 2009-2013 |

Προτεραιότητα 1 |

Ενέργεια και μεταφορές | 9.8 | 90.1 |

Προτεραιότητα 2 |

Περιβάλλον | 2.0 | 10.6 |

Προτεραιότητα 3 |

Ελευθερία, ασφάλεια και δικαιοσύνη | 13.4 | 16.4 |

Προτεραιότητα 4 |

Εξωτερικές σχέσεις | 2.0 | 10.0 |

Ανάπτυξη | 21.1 | 59.0 |

ΣΥΝΟΛΟ | 48.3 | 186.1 |

Δημοσιονομικές επιπτώσεις της προτεραιότητας “Ευημερία”

Ο τομέας 1α, με συνολικό προγραμματισμένο ποσό για το 2008 9.776,4 εκατομμυρίων ευρώ ενσωματώνει τα βασικά προγράμματα για τη στρατηγική της Λισαβόνας: προγράμματα για την έρευνα και τη διά βίου μάθηση (LLL), την ανταγωνιστικότητα και την καινοτομία (CIP) και το διευρωπαϊκό δίκτυο μεταφορών (TEN-T). Τα προγράμματα αυτά θα συμβάλλουν ώστε να καταστεί η ευρωπαϊκή οικονομία περισσότερο δυναμική και ανταγωνιστική. Με εξαίρεση το TEN-T, οι υπόλοιπες νομικές βάσεις έχουν εγκριθεί.

Στον τομέα των μεταφορών, προτείνεται να αυξηθούν οι δημοσιονομικοί πόροι για τον Ευρωπαϊκό Οργανισμό Σιδηροδρόμων (ERA), τον Ευρωπαϊκό Οργανισμό για την Ασφάλεια στη Θάλασσα (EMSA), τον Ευρωπαϊκό Οργανισμό Ασφάλειας της Αεροπορίας (EASA) και την Εποπτική αρχή του Galileo (GSA) κατά συνολικά 9,8 εκατομμύρια ευρώ το 2008. Ωστόσο, η αύξηση αυτή θα αντισταθμιστεί εν μέρει από τις μειώσεις στο πλαίσιο του προγράμματος σχετικά με το πρόγραμμα TEN-T έτσι ώστε το διαθέσιμο περιθώριο στο πλαίσιο του τομέα 1α θα παραμείνει αμετάβλητο. Η κατάσταση των εν λόγω οργανισμών για την περίοδο 2009-2013 θα αξιολογηθεί μεταγενέστερα.

Δημοσιονομικές επιπτώσεις της προτεραιότητας “Αλληλεγγύη”

Θα προγραμματιστεί συμπληρωματικό ποσό 2 εκατομμυρίων ευρώ στο πλαίσιο του τομέα 2 ώστε να καλυφθούν οι συμπληρωματικές δραστηριότητες του Ευρωπαϊκού Οργανισμού Περιβάλλοντος (EEA), που είναι απαραίτητες για την παροχή αξιόπιστων και έγκυρων πληροφοριών για τη στήριξη των πολιτικών. Θα δοθεί ιδιαίτερη σημασία στις πλανητικές προκλήσεις που αποτελούν η παρακολούθηση της εξέλιξης του κλίματος, η βιοποικιλότητα και η αξιολόγηση των οικοσυστημάτων, που θα πρέπει να αντιμετωπίσει η Ευρώπη κατά προτεραιότητα. Οι υπόλοιπες πρωτοβουλίες του τομέα 2 θα χρηματοδοτηθούν, ενδεχομένως, με αναδιατάξεις, στο πλαίσιο του υφιστάμενου δημοσιονομικού προγραμματισμού.

Δημοσιονομικές επιπτώσεις της προτεραιότητας “Ασφάλεια”

Η πρωτοβουλία του τομέα 3α, "ενιαίος χώρος ποινικής και αστικής δικαιοσύνης" θα ενισχυθεί κατά επιπλέον 2,5 εκατομμύρια ευρώ υπέρ της EUROJUST για κάθε έτος του δημοσιονομικού προγραμματισμού 2008-2013. Η EUROJUST ενθαρρύνει και βελτιώνει το συντονισμό των ερευνών και των διώξεων μεταξύ αρμόδιων αρχών των κρατών μελών, διευκολύνοντας έτσι την ανάδυση ενός ευρωπαϊκού χώρου ελευθερίας, ασφάλειας και δικαιοσύνης. Η ενίσχυση αυτή θα αντισταθμιστεί με προσαρμογές προς τα κάτω άλλων προγραμμάτων του ίδιου τομέα.

Για την ενίσχυση της πρωτοβουλίας "κοινή διαχείριση των εξωτερικών συνόρων", προτείνεται να αυξηθούν οι δημοσιονομικοί πόροι του οργανισμού FRONTEX κατά 10,9 εκατομμύρια ευρώ το 2008. Την αύξηση αυτή σε σχέση με τον αρχικό χρηματοδοτικό προϋπολογισμό θα ακολουθήσει συμπληρωματική συγκέντρωση, στις αρχές των χρήσεων 2009 και 2010, 6,9 εκατομμυρίων ευρώ και 7 εκατομμυρίων ευρώ αντίστοιχα. Ωστόσο, οι προσαυξήσεις για το 2009 και το 2010 θα αντισταθμιστούν από έλλειψη αύξησης το 2011. Όπως και για την EUROJUST, το επιπλέον ποσό των 10,9 εκατομμυρίων ευρώ που θα χορηγηθεί το 2008 θα ληφθεί προσαρμόζοντας το ύψος των προγραμμάτων των οποίων καθυστέρησε η έναρξη.

Στον τομέα της διαχείρισης των εξωτερικών συνόρων, η Επιτροπή θα στηριχθεί στα αποτελέσματα της αξιολόγησης του οργανισμού FRONTEX που πραγματοποιήθηκε το 2007, ιδίως σε ότι αφορά την ενδεχόμενη επέκταση των καθηκόντων του, ώστε να καλυφθούν τα θέματα ασφάλειας που συνδέονται με τα εμπορεύματα, τη δημιουργία ομάδων ταχείας επέμβασης στα σύνορα, και την εκπόνηση νέων προτάσεων για τη συνέχιση της ανάπτυξης της στρατηγικής ολοκληρωμένης διαχείρισης των συνόρων. Διάφορα σημαντικά μέσα πρέπει να εγκριθούν το 2007 και να εφαρμοστούν το 2008: ο κώδικας των θεωρήσεων, το σύστημα πληροφοριών για τις θεωρήσεις (VIS) και το νέο νομικό πλαίσιο για την οργάνωση των προξενικών υπηρεσιών που θα επεξεργάζονται τις αιτήσεις θεωρήσεων, το οποίο απαιτεί πιο ενεργό ρόλο για την Επιτροπή στον τομέα της τοπικής προξενικής συνεργασίας.

Δημοσιονομικές επιπτώσεις της προτεραιότητας “Εξωτερική προβολή”

Στον τομέα 4, εξωτερική προβολή, προτείνεται να διατεθεί συμπληρωματικό ποσό 23,1 εκατομμυρίων ευρώ στο δημοσιονομικό προγραμματισμό για το 2008. Το μεγαλύτερο μέρος του εν λόγω ποσού, δηλαδή 19,5 εκατομμύρια ευρώ, προορίζεται για δύο νέες πρωτοβουλίες που συνδέονται με την κλιματική αλλαγή και τις ανανεώσιμες πηγές ενέργειας, οι οποίες ανακοινώθηκαν από την Επιτροπή στη δέσμη μέτρων της του Ιανουαρίου 2007 στον τομέα της ενέργειας και της κλιματικής αλλαγής και που θα έχουν πολυετή διάρκεια.

Η πρώτη πρωτοβουλία είναι η "Global Climate Policy Alliance" στόχος της οποίας είναι να στηριχθούν οι δράσεις προσαρμογής και καταπολέμησης της κλιματικής αλλαγής στις αναπτυσσόμενες χώρες. Οι αρχικές δεσμεύσεις που πραγματοποιήθηκαν στο πλαίσιο του πρωτοκόλλου του Κιότο λήγουν το 2012 και θα πρέπει να συμφωνηθούν νέες δεσμεύσεις από τη διεθνή κοινότητα έως το 2009 το αργότερο. Η Επιτροπή παρουσίασε μια φιλόδοξη πρόταση στόχος της οποίας είναι η μείωση των εκπομπών καυσαερίου και ο περιορισμός της αύξησης της θερμοκρασίας σε 2°C. Η πρόταση αυτή δεν μπορεί να επιτύχει παρά μόνο αν συμμεριστεί τους στόχους της η μεγαλύτερη δυνατή πλειονότητα των αναπτυσσόμενων χωρών. Η Global Climate Policy Alliance θα επιδιώξει να επιτύχει το στόχο αυτό μέσω μιας πολιτικής συμμαχίας μεταξύ της ΕΕ και των αναπτυσσόμενων χωρών, που θα στηριχθεί σε πόρους για εθνικές επενδύσεις ιδιαίτερα στο πεδίο της προσαρμογής. Τα 50 εκατομμύρια ευρώ που σχεδιάζεται να καταβληθούν την περίοδο 2008-2010 –εκ των οποίων 10 εκατομμύρια ευρώ το 2008- θα ενεργήσουν ως καταλύτης ώστε να ενθαρρυνθούν τα κράτη μέλη, που αναμένεται να χρηματοδοτήσουν το μεγαλύτερο μέρος της πρωτοβουλίας να καταβάλουν ανάλογες συνεισφορές. Θα πρέπει επίσης να εξεταστούν συμπληρωματικές συνεισφορές και συνέργειες από το Ευρωπαϊκό Ταμείο Ανάπτυξης (ΕΤΑ). Η συμβολή της Επιτροπής θα λάβει τη μορφή επιδοτήσεων.

Η δεύτερη πρωτοβουλία συνίσταται στην ενίσχυση του παγκοσμίου ταμείου ενεργειακής απόδοσης και ανανεώσιμων πηγών ενέργειας (GEEREF). Το GEEREF είναι ένας καινοτόμος χρηματοδοτικός δημόσιος-ιδιωτικός μηχανισμός χρηματοδότησης που αποβλέπει στην κινητοποίηση σημαντικών ιδιωτικών επενδύσεων υπέρ προγραμμάτων επικεντρωμένων στην ενεργειακή αποτελεσματικότητα και την ανανεώσιμη ενέργεια σε αναπτυσσόμενες χώρες και σε μεταβατικές οικονομίες. Μια σημαντική συνεισφορά από τον προϋπολογισμό της ΕΕ έχει ουσιώδη σημασία για την έναρξη του ταμείου και η Επιτροπή πρότεινε στο πλαίσιο αυτό τη διάθεση στο GEEREF ποσού 80 εκατομμυρίων ευρώ την περίοδο 2007-2010. Για να επιτευχθεί ο στόχος αυτός, θα προστεθούν τρεις συμπληρωματικές δόσεις των 9,5 εκατομμυρίων ευρώ στον αρχικό δημοσιονομικό προγραμματισμό για το GEEREF την περίοδο 2008-2010.

Οι πόροι που θα καταβληθούν στο πλαίσιο της Global Climate Policy Alliance θα συμπληρώσουν τις συνεισφορές του ιδιωτικού τομέα στο GEEREF και θα ενθαρρύνουν τη δημόσια χρηματοδότηση των σχεδίων προσαρμογής. Η διάθεση των συμπληρωματικών πόρων για τις δύο πρωτοβουλίες γίνεται στο πλαίσιο του πολιτικού τομέα "ανάπτυξη" και του θεματικού προγράμματος "Περιβάλλον και βιώσιμη διαχείριση των φυσικών πόρων, περιλαμβανομένης της ενέργειας" (ENRTP).

Διατίθεται συμπληρωματικό ποσό 2 εκατομμυρίων ευρώ για την πρωτοβουλία "Η ΕΕ στον κόσμο: προς μια επικοινωνιακή στρατηγική για την εξωτερική πολιτική της Ευρωπαϊκής Ένωσης, 2006-2009" (C/2006/329). Όπως αναφέρει το στρατηγικό έγγραφο "Η Ευρώπη στον κόσμο" που παρουσιάστηκε στο Ευρωπαϊκό Συμβούλιο του Ιουνίου 2006, η ευαισθητοποίηση ως προς τις εξωτερικές πολιτικές της ΕΕ και η καλύτερη κατανόηση των πολιτικών αυτών αποτελούν στόχους υψηλής προτεραιότητας για την ΕΕ. Η αύξηση του εν λόγω κονδυλίου θα διευκολύνει την επέκταση των σημερινών δράσεων (που επικεντρώνεται κυρίως στην ευρωπαϊκή πολιτική γειτονίας και την ΚΕΠΠΑ/ΕΠΑΑ) σε θέματα όπως η διαχείριση κρίσεων και η εξωτερική διάσταση της κλιματικής αλλαγής και της ενεργειακής πολιτικής.

Ένα επιπλέον ποσό 1,6 εκατομμυρίων ευρώ διατίθεται για την ενίσχυση των δραστηριοτήτων έρευνας και τις δράσεις ευαισθητοποίησης που, σε ότι αφορά την ανάπτυξη, θα συμβάλλουν στην ενημέρωση των πολιτών και θα τροφοδοτήσουν το διάλογο και θα ενθαρρύνουν τη λήψη αποφάσεων σε ευρωπαϊκό επίπεδο. Όπως προβλέπει η ευρωπαϊκή κοινή αντίληψη για την ανάπτυξη, η Επιτροπή και τα κράτη μέλη σκοπεύουν να δημιουργήσουν ένα ευρωπαϊκό δίκτυο έρευνας, ώστε να αναπτυχθούν οι απαραίτητες δυνατότητες ανάλυσης προκειμένου να στηριχθεί η εκπόνηση της αναπτυξιακής πολιτικής και, ιδίως, να εκπονηθεί μια ευρωπαϊκή έκθεση για την ανάπτυξη βάσει αναλύσεων ποιότητας. Εξάλλου, μετά το επιτυχημένο πιλοτικό πρόγραμμα του 2006, που θα επαναληφθεί το 2007, υπάρχει πλέον ευρεία συμφωνία ώστε να καταστούν οι "Ευρωπαϊκές ημέρες ανάπτυξης" ένα μείζον ετήσιο γεγονός της ΕΕ και της διεθνούς ατζέντας για την ανάπτυξη, με τη συμμετοχή των κυριοτέρων αναπτυξιακών φορέων.

Στον τομέα της πολιτικής "Φορολογία και τελωνειακή ένωση", προβλέπεται η στήριξη του διεθνούς φορολογικού διαλόγου και η συμμετοχή της ΕΕ στην Παγκόσμια Οργάνωση Τελωνείων (ΠΟΤ).

Σύνθεση των αλλαγών ανά τομέα του δημοσιονομικού πλαισίου

(σε εκατομμύρια ευρώ) |

ΓΡΑΜΜΕΣ | 2008 | Προβλέψεις 2009-2013 |

Αρχικός προγραμμα-τισμός* | Αλλαγές ετήσιας στρατηγικής πολιτικής | Αναθεωρημένος προγραμμα-τισμός | Αρχικός προγραμμα-τισμός* | Αλλαγές ετήσιας στρατηγικής πολιτικής | Αναθεωρημένος προγραμμα-τισμός |

1α. Ανταγωνιστικότητα για την ανάπτυξη και την απασχόληση |

Ανώτατο όριο ΔΠ – Υποτομέας 1α | 9,847.0 | 9,847.0 | 65,222.0 | 65,222.0 |

Σύνολο υποτομέα 1α | 9,776.4 | 0.0 | 9,776.4 | 64,462.9 | 0.0 | 64,462.9 |

Περιθώριο | 70.6 | 70.6 | 759.1 | 759.1 |

1β. Συνοχή για την ανάπτυξη και την απασχόληση |

Ανώτατο όριο ΔΠ – Υποτομέας1β | 46,888.8 | 46,888.8 | 245,301.1 | 245,301.1 |

Σύνολο υποτομέα 1β | 46,888.8 | 0.0 | 46,888.8 | 245,301.1 | 0.0 | 245,301.1 |

Περιθώριο | 0,0 | 0.0 | 0.0 | 0.0 |

2. Διατήρηση και διαχείριση των φυσικών πόρων |

Ανώτατο όριο ΔΠ-Τομέας 2 | 58,800,0 | 58,800.0 | 300,974.0 | 300,974.0 |

Σύνολο τομέα 2 | 58,742,8 | 2.0 | 58,744.8 | 300,639.5 | 10.6 | 300,650.1 |

Περιθώριο | 57.2 | 55.2 | 334.5 | 323.9 |

3α. Ελευθερία, ασφάλεια και δικαιοσύνη |

Ανώτατο όριο ΔΠ-Τομέας 3α | 747.0 | 747.0 | 6,170.0 | 6,170.0 |

Σύνολο τομέα 3α | 714.2 | 0.0 | 714.2 | 5,840.6 | 0.0 | 5,840.6 |

Περιθώριο | 32.8 | 32.8 | 329.4 | 329.4 |

3β. Ιθαγένεια |

Ανώτατο όριο ΔΠ-Τομέας 3β | 615.0 | 615.0 | 3,416.0 | 3,416.0 |

Σύνολο τομέα 3β | 597.3 | 0.0 | 597.3 | 3,310.5 | 0.0 | 3,310.5 |

Περιθώριο | 17.7 | 17.7 | 105.5 | 105.5 |

4. Η ΕΕ ως παγκόσμιος εταίρος |

Ανώτατο όριο ΔΠ-Τομέας 4 | 7,002.0 | 7,002.0 | 42,355.0 | 42,355.0 |

Σύνολο τομέα 4** | 6,644.8 | 23.1 | 6,667.9 | 41,080.4 | 70.0 | 41,150.4 |

Περιθώριο | 357.2 | 334.1 | 1,274.6 | 1,204.6 |

* Ενημέρωση Ιανουαρίου 2007 . |

** Προσαρμοσμένο ώστε να λαμβάνουν υπόψη την έναρξη ισχύος του νέου μηχανισμού τροφοδότησης του Ταμείου Εγγυήσεων. |

Όπως εξηγήθηκε παραπάνω, η αύξηση των δημοσιονομικών πόρων για τις πρωτοβουλίες που εγγράφονται στο πλαίσιο των τομέων 1α και 3α δεν θα επηρεάσει τα προβλεπόμενα περιθώρια για τους τομείς αυτούς, δεδομένου ότι οι αυξήσεις θα αντισταθμιστούν από μείωση των δημοσιονομικών πόρων που διατίθενται σε άλλα προγράμματα η εφαρμογή των οποίων θα καθυστερήσει πιθανότατα τα επόμενα έτη.

Για τον τομέα 2, το περιθώριο θα μειωθεί κατά 2 εκατομμύρια ευρώ. Ο προγραμματισμός για τον τομέα 3β παραμένει αμετάβλητος.

Στο πλαίσιο του τομέα 4, οι νέες προτεραιότητες απαιτούν ενίσχυση 23,1 εκατομμυρίων ευρώ το 2008, που θα συνεχιστεί τα επόμενα έτη με συμπληρωματικό ποσό 70 εκατομμυρίων ευρώ. Ωστόσο, μετά τις τροποποιήσεις που εισήχθησαν σχετικά με τον τρόπο τροφοδότησης του ταμείου εγγύησης για τις εξωτερικές δράσεις[1], δεν θα απαιτηθεί συμπληρωματική χρηματοδότηση από το γενικό προϋπολογισμό το 2008. Τα 200 εκατομμύρια ευρώ που διατίθενται για το σκοπό αυτό στον προγραμματισμό θα καταστούν συνεπώς διαθέσιμα. Το καθαρό αποτέλεσμα των δύο τροποποιήσεων θα ελευθερώσει περιθώριο 334 εκατομμυρίων ευρώ, που θα επιτρέψει την κατάλληλη αντιμετώπιση των μελλοντικών αναγκών, ιδίως σε σχέση με την έκβαση των διαπραγματεύσεων για το οριστικό καθεστώς του Κοσσυφοπεδίου και το ρόλο που θα διαδραματίσει η ΕΕ σχετικά, και σε ότι αφορά την ειρηνευτική διαδικασία στη Μέση Ανατολή[2]. Ανάλογα με την εξέλιξη της διεθνούς κατάστασης τις επόμενες εβδομάδες ίσως χρειαστεί να ενσωματωθούν και νέες αιτήσεις στο προσχέδιο προϋπολογισμού.

[1] Κανονισμός αριθ. 89/2007 του Συμβουλίου, της 30ης Ιανουαρίου 2007, για την τροποποίηση του κανονισμού αριθ. 2728/94 του Συμβουλίου σχετικά με την ίδρυση ταμείου εγγύησης για τις εξωτερικές δράσεις, ΕΕ L 22 της 31.1.2007.

[2] Τα ποσά που έχει υποσχεθεί η Επιτροπή κατά τη διάσκεψη του Παρισιού του Ιανουαρίου 2007 για την ανασυγκρότηση του Λιβάνου καλύπτονται πλήρως από τον προγραμματισμένο προϋπολογισμό.